ஆஸ்திரேலியாவுக்கு எதிரான ஒருநாள் தொடரை 5 - 0 என கைப்பற்றி இங்கிலாந்து அணி அசத்தியுள்ளது . மற்ற போட்டிகளில் சர்வ சாதாரணமாக தோற்ற ஆஸ்திரேலியா கடைசி போட்டியில் போராடி தோற்றது . இந்த போட்டியில் இங்கிலாந்திடம் தோற்றது என்பதை விட ஜோஸ் பட்லரிடம் தோற்றது என்றுதான் கூற வேண்டும் . பந்தை சேதப்படுத்திய விவகாரத்தில் ஸ்மித் மற்றும் வார்னருக்கு ஓராண்டு தடை விதிக்கப்பட்டுள்ளது . அதனால் சீனியர் வீரர்களான அவர்கள் இல்லாமல் ஆஸ்திரேலிய அணி திணறுவதோடு , தொடர் தோல்விகளையும் சந்தித்து வருகிறது . இங்கிலாந்துக்கு எதிரான ஒருநாள் தொடரில் 5 போட்டிகளிலும் தோற்று , ஒயிட் வாஷ் ஆகியுள்ளது . இந்த தொடர் முழுவதுமே இங்கிலாந்து அணிதான் ஆதிக்கம் செலுத்தியது . முதல் போட்டியில் 3 விக்கெட்டுகள் வித்தியாசத்திலும் இரண்டாவது போட்டியில் 38 ரன்கள் வித்தியாசத்திலும் ஆஸ்திரேலியா தோல்வியை தழுவியது . மூன்றாவது போட்டியில் யாரும் எதிர்பார்க்காத அளவிற்கு 481 ரன்கள் என்ற சாதனை ஸ்கோரை அடித்த இங்கிலாந்து , ஆஸ்திரேலியாவை 242 ரன்கள் வித்தியாசத்தில் வீழ்த்தி ஆஸ்திரேலியாவிற்கு வரலாற்று படுதோல்வியை பரிசாக வழங்கியது . நான்காவது போட்டியிலும் இங்கிலாந்து அணி வெற்றி பெற்றது . கடைசி போட்டியிலாவது ஆறுதல் வெற்றி பெறும் முனைப்போடு முதலில் ஆஸ்திரேலிய அணி பேட்டிங் செய்தது . தொடக்க வீரர்கள் ஆரோன் ஃபின்ச் 22 ரன்களிலும் டிராவிஸ் ஹெட் 56 ரன்களிலும் ஆட்டமிழந்தனர் . அதன்பிறகு களமிறங்கிய ஸ்டாய்னிஸ் ( 0 ) , ஷான் மார்ஷ் ( 8 ) , டிம் பெய்ன் ( 1 ) என வரிசையாக அவுட்டாகினர் . 15 ஓவருக்கு உள்ளாகவே 5 விக்கெட்டுகளை இழந்து திணறிய ஆஸ்திரேலிய அணிக்கு கேரியும் ஷார்ட்டும் ஓரளவிற்கு பார்ட்னர்ஷிப் அமைத்து ரன்களை சேர்த்தனர் . எனினும் கேரியும் அவுட்டாக அதன்பிறகு வரிசையாக விக்கெட்டுகள் சரிந்தன . ஒருமுனையில் விக்கெட்டுகள் சரிய மறுமுனையில் ஷார்ட் மட்டும் நிதானமாக ஆடிவந்தார் . ஆனாலும் மறுபுறம் அனைவரும் ஆட்டமிழந்தனர் . ஷார்ட் மட்டும் 47 ரன்களுடன் ஆட்டமிழக்காமல் இருந்தார் . 34 . 4 ஓவரில் 205 ரன்களுக்கு ஆஸ்திரேலியா ஆல் அவுட்டானது . 206 ரன்கள் என்ற இலக்கை இங்கிலாந்து இருக்கும் ஃபார்முக்கு எளிதாக எட்டிவிடும் என்று நினைத்தால் , ஆஸ்திரேலிய பவுலர்கள் இங்கிலாந்துக்கு அதிர்ச்சி அளித்தனர் . ஜேசன் ராய் , பேர்ஸ்டோ , அலெக்ஸ் ஹேல்ஸ் , இயன் மோர்கன் , ஜோ ரூட் , மோயின் அலி என அந்த அணியில் பட்லரை தவிர மற்ற அனைவரும் வரிசையாக ஆட்டமிழந்தனர் . 114 ரன்களுக்கே இங்கிலாந்து அணி எட்டு விக்கெட்டுகளை இழந்துவிட்டது . ஒருமுனையில் விக்கெட்டுகள் சரிய , மறுமுனையில் ஜோஸ் பட்லர் நிதானமாக ஆடி , அணியை வெற்றியை நோக்கி அழைத்து சென்றார் . 8 விக்கெட்டு பிறகு களமிறங்கிய ரஷீத் , பட்லருக்கு ஒத்துழைப்பு கொடுத்து விக்கெட்டை இழந்துவிடாமல் நிதானமாக ஆடினார் . சதமடித்த பட்லர் , கடைசி வரை ஆட்டமிழக்காமல் இங்கிலாந்தை வெற்றி பெற செய்தார் . பட்லர் 110 ரன்களுடன் கடைசிவரை ஆட்டமிழக்காமல் இருந்தார் . இதையடுத்து இங்கிலாந்து அணி ஒரு விக்கெட் வித்தியாசத்தில் திரில் வெற்றி பெற்றது . மற்ற போட்டிகளை போல அல்லாமல் , குறைந்த ஸ்கோராக இருந்தாலும் இங்கிலாந்து அணிக்கு ஆஸ்திரேலிய அணி நெருக்கடி கொடுத்தது . பட்லர் விக்கெட்டை வீழ்த்தியிருந்தால் ஆஸ்திரேலியா அபார வெற்றி பெற்றிருக்கும் . இங்கிலாந்துக்கு எதிரான தொடரில் 5 - 0 என தோல்வியடைந்து ஒயிட் வாஷ் ஆகியுள்ளது ஆஸ்திரேலியா .


தேர்தல் ஆணையத்திற்கு லஞ்சம் தர முயன்ற வழக்கில் டி . டி . வி . தினகரனுக்கு இரவுக்குள் சம்மன் அளிக்க டெல்லி போலீசாரால் திட்டமிடப்பட்டுள்ளது . ஜெயலலிதா மறைவிற்கு பிறகு தமிழகத்தில் உச்ச கட்ட குழப்பங்கள் நிலவி வருகிறது . ஏக்கள் , எம் . பி . க்கள் , அமைச்சர்கள் என அனைவரும் பதவிக்கு ஆசைப்பட்டு பல புகார்களில் சிக்கி வருகின்றனர் . கடந்த 17 ஆம் தேதி அதிகாலை டெல்லியில் சுகேஷ் சந்திரா என்ற நபர் டெல்லி லஞ்ச ஒழிப்புத்துறை போலீசாரால் கைது செய்யப்பட்டார் . அவரிடம் இருந்து 50 லட்சம் ரூபாய் கைப்பற்றப்பட்டது . அவரிடம் நடத்தப்பட்ட விசாரணையில் இரட்டை இலை சின்னத்தை பெற்றுத்தர தினகரன் 60 கோடிக்கு பேரம் பேசியதும் அதற்காக 1.30 கோடி ரூபாய் முன் பணம் கொடுத்ததும் தெரியவந்தது . இதற்கு டிடிவி தினகரன் மறுப்பு தெரிவித்துள்ளார் . உரிய ஆதாரங்கள் இருக்கும்பட்சத்தில் டிடிவி தினகரன் எப்போது வேண்டுமேனாலும் கைது செய்யப்படலாம் என எதிர்பார்க்கப்படுகிறது . மேலும் , கைது செய்யப்பட்ட சுகேஷ் சந்திராவும் , டிடிவி தினகரனும் பேசிக் கொண்ட தொலைபேசி உரையாடலை கைப்பற்றி உள்ளதாக டெல்லி போலீஸ் வட்டாரங்கள் தெரிவிக்கின்றன . இதையடுத்து டெல்லி நீதிமன்றத்தில் ஆஜர்படுத்தப்பட்ட சுகேஷ் சந்திரசேகரை 8 நாட்கள் போலீஸ் காவலில் வைக்க நீதிபதி உத்தரவிட்டார் . சுகேஷ் அளித்த ஆதாரங்களின் அடிப்படையில் இன்று மாலை 5.15 மணிக்கு விமானம் மூலம் டெல்லி மத்திய குற்றப்பிரிவு போலீஸ் உதவி கமிஷனர் சஞ்சய் ஸ்ரவத் தலைமையில் போலீசார் சென்னை கிளம்பியுள்ளர் . அவர்களுடன் கைதான சுகேஷ் சந்திரசேகரையும் அழைத்து வருகின்றனர் . சென்னை வரும் டெல்லி போலீஸ் இரவுக்குள் டி . டி . வி . தினகரனுக்கு சம்மன் அளிக்கும் என தகவல்கள் தெரிவிக்கின்றன .


ரஜினி படம் ' காலா ' திரையரங்கிற்கு வந்து ஓடிக் கொண்டிருக்கிறது . . . அது வெற்றியா ? அல்லது தோல்வியா ? என்பது குறித்த கவலைகள் எல்லாம் விநியோகஸ்தர் , திரையரங்க உரிமையாளர்கள் , தயாரிப்பாளருக்கானது . ஆனால் திரைப்படத்தை எதிர்பார்த்த ரஜினி ரசிகர்களுக்கு ஒவ்வொரு படமும் கொண்டாட்டம்தான் . . ரஜினி படங்களின் வரவு இதற்கு முந்தைய படம் வரை கதை , திரைக்கதை , பொருட்செலவு , படத்தில் ரஜினியின் நடிப்பு , ரசிகர்களின் வரவேற்பு என்கிற திரை விமர்சனத்தோடு நின்றுவிடும் . ஆனால் இப்போது ( அரசியல் அறிவிப்புக்கு பிறகு ) திரைவிமர்சனத்துக்கு பதிலாக படத்தின் ஒவ்வொரு ஃப்ரேமையும் அரசியலை சார்பு படுத்தி அனைத்து மீடியாக்களும் மிகைப்படுத்தி உளறிக் கொண்டிருக்கிறது . அதுவும் விவாத நிகழ்ச்சிகளில் பங்கேற்கிற அறிவு ஜீவிகளின் அளப்பரை தாங்கவில்லை . பிஜேபிக்கு எதிராக படக்காட்சிகள் அமைக்கப் பட்டிருப்பதாக ஒரு சிலரும் , அவருடைய உண்மையான சொரூபத்திற்கு எதிராக படம் எடுக்கப்பட்டுள்ளதாக ஒரு சிலரும் , போராட்டத்திற்கு எதிராக தூத்துக்குடியில் பேசிவிட்டு படத்தில் போராடுவதுதான் வழி என்பது போல , முன்னுக்குப்பின் முரணாக காட்சிகள் அமைக்கப்பட்டுள்ளதாக , ஒரு சிலரும் விமர்சித்தாலும் கடைசியில் இனி ஒரு போதும் தமிழக அரசியலில் நடிகர்களால் கோலோட்ச முடியாது . “எம்ஜிஆர்” வேறு ரஜினி வேறு என்றும் , அரசியலறிவு சுத்தமாக கிடையாது . ரஜினியின் கருத்துக்கள் எல்லாம் சுத்த பேத்தல் என்பது போன்ற தொடர்ந்த விமர்சனங்களை சில , இவர்களின் கவலை எல்லாம் தங்கள் கடைக்கு வரத்து குறைந்து விடுமே என்கிற கவலைதான் . சினிமாவையும் நிஜ வாழ்க்கையையும் ஒப்பிட்டு மக்கள் அரசியலை எடுத்துக் கொள்கிற போக்கு 35 ஆண்டுகளுக்கு முன்பு உள்ள நிலை உண்மையில் மாறியிருக்கிறது என்கிற கருத்துக்கள் ஓரளவிற்கு ஏற்றுக் கொள்ள வேண்டியதுதான் . ஆனால் , ரஜினியை சினிமா நடிகனாக ரசிப்பதை விட சிறந்த மனிதனாக அரசியல் மேடைகளிலேயே விமர்சித்தவர்கள்தான் இன்று லபோதிபோ என்று அடித்துக்கொள்கிறவர்கள் . ரஜினியே சினிமா உலகத்திலிருந்து வரக் கூடிய கடைசி அரசியல்வாதியாக இருந்து விட்டு போகட்டும் . அதுவே என் விருப்பமும் கூட , சினிமாவில் மட்டுமே நடிக்கத் தெரிந்த ஒரே நடிகன் என்று பல அரசியல் மேடை நடிகர்களால் புகழப்பட்ட ரஜினியின் வரவு . திரைத்துறையினரால் பாழடிக்கப்பட்ட அரசியல் களத்தை தூய்மைபடுத்தும் திரைத்துறையின் பரிகாரமாக அமைந்துவிட்டு போகட்டும் . அரசியலில் டாக்டர் வரலாம் , இன்ஜினியர் வரலாம் , வக்கீல் வரலாம் , ஏன் டீ ஆத்துறவன் கூட வரலாம் ஆனா நடிகன் வரக்கூடாதுங்கறது . லாஜிக்கா உங்களுக்கு உதைக்கலையா ? திரைத்துறை என்கிற பிரபலத்தன்மைதான் உங்களுக்கு பயம் என்றால் நீங்கள் T . ராஜேந்தர் , பாக்யராஜ் , சீமான் , விஜயகாந்த் , சரத்குமார் , கமல்ஹாசன் போன்றவர்களின் வரவிற்காக எல்லாம் ஏன் கூவவில்லை . ஏன் என்றால் அவர்களால் உங்களின் வியாபாரத்துக்கு பெரிய இழப்பில்லை . அல்லது அவர்களை தேவையென்றால் வளைத்துக் கொள்ளலாம் என்கிற நிலைப்பாடுதான் . ரஜினியின் குணாதியம் தெரிந்ததினால் ஏற்பட்ட தடுமாற்றங்கள்தான் இவ்வளவு விமர்சனங்களுக்கும் காரணம் . ரஜினி அரசியலில் கோலோச்ச வரவில்லை . உண்மையான அரசியல்வாதிகள் . அதாவது அரசியலுக்காக பிறந்தவர்களாய் தங்களை தாங்களே தம்பட்டம் அடித்துக்கொள்கிறவர்களுக்கு அரசியல் பாடம் எடுக்க வந்திருக்கிறவர் . அரசியல் வியாதிகளாய் இருக்கிறவர்கள் உண்மையான அரசியல்வாதிகளாய் மாறினாலே ரஜினிக்கு கிடைத்த வெற்றிதான் . நடிகன் . . நடிகன் . . . என்று புலம்புவதை விடுங்கள் . அரசியல் களத்தில் எந்த துறை புண்படுத்தியதோ . அதே துறையை சார்ந்தவரால் பண்படுத்தப்பட போகிறது . " முள்ளை முள்ளால்தான் எடுக்கலாம் " என்கிற பழமொழி அறியாதவர்களா ? தமிழக மக்கள் .


உலக கோப்பையில் தோனி சிறப்பாக ஆடுவார் என்று இந்திய அணியின் முன்னாள் கேப்டன் கங்குலி நம்பிக்கை தெரிவித்துள்ளார் . இந்திய அணிக்கு டி20 உலக கோப்பை , ஒருநாள் உலக கோப்பை மற்றும் சாம்பியன்ஸ் டிராபி ஆகிய மூன்று சர்வதேச கோப்பைகளையும் வென்று கொடுத்த கேப்டன் தோனி . கடந்த 2014ம் ஆண்டு டெஸ்ட் கிரிக்கெட்டிலிருந்து ஓய்வு பெற்ற தோனி , கடந்த ஆண்டு ஒருநாள் மற்றும் டி20 அணிகளுக்கான கேப்டன் பொறுப்பிலிருந்து விலகி இந்திய அணியில் ஒரு வீரராக ஆடிவருகிறார் . அண்மைக்காலமாக சரியாக ஃபார்மில் இல்லாமல் தவித்துவருகிறார் தோனி . ஐபிஎல்லில் இரண்டு ஆண்டுகால இடைவெளிக்கு பிறகு மீண்டும் சென்னை அணிக்கு தலைமையேற்று வழிநடத்திய தோனி , சிறப்பாக கேப்டன்சி செய்து மூன்றாவது முறையாக சென்னை அணிக்கு கோப்பையை கைப்பற்றி கொடுத்ததோடு , பேட்டிங்கும் சிறப்பாக ஆடினார் . 16 போட்டிகளில் பேட்டிங் ஆடி 455 ரன்களை குவித்தார் . ஐபிஎல்லில் அசத்திய தோனி , சர்வதேச போட்டிகளில் தொடர்ந்து பேட்டிங்கில் சொதப்பிவருகிறார் . அதனால் தோனி மீது கடுமையான விமர்சனங்கள் எழுந்துள்ளன . தோனி கண்டிப்பாக அடுத்த ஆண்டு நடக்க உள்ள உலக கோப்பையில் ஆடுவார் என்றாலும் அவர் மீதான விமர்சனங்களும் அணியில் அவருக்கான இடம் குறித்த பேச்சுகளும் பரவலாக உள்ளன . 329 ஒருநாள் போட்டிகளில் ஆடி 67 அரைசதங்களுடன் 10 ஆயிரத்துக்கும் அதிகமான ரன்களை குவித்துள்ளார் தோனி . சிறந்த ஃபினிஷராக வலம்வந்த தோனி , அண்மைக்காலமாக திணறிவருவதால் , அவரது சமீபத்திய ரெக்கார்டை வைத்து அவர் மீது விமர்சனங்கள் எழுகின்றன . ஆசிய கோப்பை தொடரில் 4 போட்டிகளில் பேட்டிங் செய்து 77 ரன்கள் மட்டுமே எடுத்தார் . 62 . 09 ஸ்டிரைக் ரேட்டுடன் 19.25 சராசரி மட்டுமே வைத்திருந்தார் . 2018ம் ஆண்டை பொறுத்தமட்டில் , 10 போட்டிகளில் பேட்டிங் ஆடியுள்ள தோனி , 67.36 ஸ்டிரைக் ரேட்டுடன் 28.12 ரன்கள் சராசரியை மட்டுமே பெற்றுள்ளார் . இந்த புள்ளி விவரங்களை கொண்டு தோனி மீது விமர்சனங்கள் எழுகின்றன . இந்நிலையில் , தோனி குறித்து கருத்து தெரிவித்துள்ள முன்னாள் கேப்டன் சவுரவ் கங்குலி , தோனி உலக கோப்பையில் கண்டிப்பாக நன்றாக ஆடுவார் . அதற்கு முன்னதாக அவருக்கு வெஸ்ட் இண்டீஸுக்கு எதிரான தொடர் மிகவும் முக்கியமானது . இந்த தொடரில் தோனி சிறப்பாக ஆடவேண்டியது அவசியம் . அவரது தற்போதைய ரெக்கார்டை பார்க்காமல் , அவரது மொத்த ரெக்கார்டை பாருங்கள் என்று தோனிக்கு ஆதரவாக கங்குலி குரல் கொடுத்துள்ளார் .


" இப்போது யாராவது நயன்தாராவிற்கு சிலை வைத்தால் திறந்து வைக்க நான் வருகிறேன் " என்று இயக்குனர் வசந்த பாலன் தெரிவித்துள்ளார் . கோபி நயினார் இயக்கத்தில் நயன்தாரா நடிப்பில் கடந்த வாரம் வெளியான அறம் அனைத்து தரப்பினரையும் கவர்ந்துள்ளது . நயன்தாராவின் நடிப்பு , கோபி நாயனாரின் வசனம் இயக்கம் என அடித்தட்டு மக்களின் வாழ்க்கையையும் இன்றைய அரசியலின் உண்மையை பேசுகிறது அறம் . இந்நிலையில் ஆறாம் படம் குறித்து இயக்குனர் வசந்தபாலன் தனது முகநூல் பக்கத்தில் கூறியிருப்பதாவது ; நீண்ட நாட்களுக்கு பிறகு ஒரு தமிழ் சினிமா என்னை கலங்கடித்துள்ளது . தன் முதல்படத்தில் எப்படியாவது ஜெயித்து விட வேண்டும் என்பதற்காக எத்தனை அல்பமான யோசனைகள் தோன்றும் என்பது எனக்கு தெரியும் . அதை மீறி சமுதாயத்திற்கு தேவையான கருத்துடன் கூடிய கதையை தான் அழுத்தமாக முன் வைப்பேன் என்கிற திமிரோடு நெஞ்சில் நிஜ துணிச்சலோடு இயக்குநர் கோபி நயினார் தன் முதல் படத்தை நம் முன் ரத்த படையலாக்குகிறார் . இறுக தழுவி கொள்ள தோன்றுகிறது . படம் துவங்கத்தில் அறம் என்கிற டைட்டில் லோகோ கம்ப்யூட்டர் தொழில்நுட்பத்தில் ஆயிரம் கைகள் தன்னை தூக்கி விட ஏங்கி கை நீட்டும் . அத்தனை கைகளும் ஒன்றாகி ஓரே கையாகி நீட்ட மேலிருந்து ஒரு பெண்ணின் கை அந்த பிஞ்சுக்கையை தூக்க நானும் திரைக்குள் இழுத்து செல்லப்பட்டேன் . அப்போதே மனது நல்ல படத்தை பார்க்க போகிறோம் என்ற மகிழ்ச்சியில் துள்ள துவங்கியது . விண்வெளிக்கு ராக்கெட் ஏவும் தளத்திற்கு பக்கத்தில் உள்ள காட்டூர் கிராமம் . இப்படியான ஊரில் தான் கதை நடக்குகிறது என்று தேர்வு செய்தது தான் இது முக்கியமான அரசியல் திரைப்படமாக மாறியிருக்கிறது . இங்கேயே திரைக்கதை ஆசிரியர் கோபி முதல் சிக்ஸர் அடித்துள்ளார் . போலியோ சொட்டு மருந்து ஊற்றுகிற புகைப்படத்தில் கூட அரசின் அலட்சியம் நாட்டின் அவலம் உலகிற்கு தெரிந்து விடக் கூடாது என்பதில் அரசு அதிகாரிகள் எத்தனை கவனமாக இருக்கிறார்கள் என்பதை பதிவு பண்ணத் துவங்கும் போதே அரசின் மானம் கப்பலேற போகிறது என்று தோன்ற துவங்குகிறது . குழிக்குள் விழுகிற தன்சிகா என்று அழைக்கப்படுகிற அந்த குழந்தை தேர்வு அற்புதம் . ஏழ்மையான தோற்றம் கொண்ட குழந்தை . அந்த குழந்தையின் பற்களை கவனித்தால் தெரியும் பூச்சி அரிப்பு ஏற்பட்ட காவி படிந்த பால் பற்கள் . ஆங்கில சினிமாவில் நடிகர்கள் தேர்வு என்பது எத்தனை முக்கியம் என்று வகுப்பெடுப்பார்கள் . கோபி என்கிற மண்ணின் மைந்தன் படம் எடுக்க வந்ததால் மிக எளிமையாக அந்த தன்சிகாவை கையை பிடித்துக் கொண்டு படத்திற்குள் அழைத்து வந்து விட்டார் . தன்சிகா மட்டுமல்ல படத்தில் நடித்த அத்தனை துணை இணை கதாபாத்திரங்களின் தேர்வு மிக அற்புதம் . தன்சிகாவின் இரு அண்ணன்களாக காக்கா முட்டை திரைப்படத்தில் நடித்த சிறுவர்கள் நடித்துள்ளனர் . கடலில் நீந்தும் போட்டி . . ஆகா ஒளிப்பதிவாளர் ஓம் பிரகாஷின் கேமரா எத்தனை அற்புதம் செய்துள்ளது . வறண்ட நிலங்களை பதிவு பண்ணுவதாகட்டும் . . . ஆழ்குழாய் கிணற்றுக்குள் போவதாகட்டும் . . . . இரவு காட்டப்படும் நிலமாகட்டும் ஒரு துளி அலங்காரமில்லாமல் பதிவு செய்துள்ளார் . எத்தனை பெரிய பட்ஜெட் கமர்சியல் சினிமாவிற்கு ஒளிப்பதிவு செய்திருந்தாலும் கமர்சியல் சினிமாவிற்கும் இயல்பான மாற்று திரைப்படத்திற்கும் உள்ள இடைவெளியை அழகாக புரிந்து வைத்துள்ளார் . வாழ்த்துக்கள் ஓம் பிரகாஷ் . ஜிப்ரானின் பின்னணி இசை படத்தின் பதட்டத்தை இன்னும் இன்னும் அதிகப்படுத்தியுள்ளது , தங்கையை தலையில் வைத்து கொண்டு அண்ணன் ஓடுகிற இடத்தில் வருகிற பின்னணி இசை ஆகா அற்புதமான டியூனை கேட்டது போல அற்புதம் செய்கிறது . வாகை சூடவா திரைப்படத்திற்கு பிறகு ஜிப்ரான் பெயர் சொல்லிக்கொள்ள இன்னுமொரு அழகான திரைப்படம் . குக்கிராமத்திற்கு வருவதற்கு நம்மிடம் நல்ல நிலையில் உள்ள தீயணைப்பு வண்டிகள் கூட இல்லை . . . வண்டிகள் இருந்தாலும் அது சாலை வசதி மறுக்கப்பட்ட கிராமத்திற்குள் வர மறுத்து பழதடைந்து விடுகிறது . அரசு இயந்திரமே அப்படி தான் வர மறுத்து பழுதடைந்து கிடக்கிறது என்பதை மிக அழகாக கூறியுள்ளார் கோபி . ஆழ்குழாய் கிணற்றுக்குள் விழந்த குழந்தையை மீட்க அரசிடம் இருக்கும் ஒரே ஆகச்சிறந்த கண்டுபிடிப்பு தாம்பு கயிறு தான் . அதை வண்ணத்துப்பூச்சி வடிவத்தில் முடிச்சிட்டு கிணற்றுக்குள் அனுப்புகிறார்கள் . இது தானா உங்களுடைய கண்டுபிடிப்பு . சுதந்திரம் வந்து 80 ஆண்டுகள் என்ன பண்ணி கிழிச்சீங்க என்று இந்திய அரசாங்கத்தை பார்த்து இந்த திரைப்படம் கேட்கிற கேள்விக்கு இந்தியாவை ஆண்ட அத்தனை பிரதமர்களும் , முதலமைச்சர்களும் பதில் சொல்ல கடமைப்பட்டவர்கள் . ஆனால் பதிலின்றி அமைதியாக நாம் நிற்பது தான் நம் அவலம் . பாதாள சாக்கடையை சுத்தம் செய்ய ரோபோட் இயந்திரம் இல்லை . . . ஆழ் துளை கிணற்றில் விழுந்த குழந்தையை காப்பாற்றவும் இயந்திரம் நம்மிடம் இல்லை . . . பொண்ணுங்க பாத்ரும்ல குளிப்பதை துணிக்கடையில் உடைமாற்றுவதை படம்பிடிக்க அதிநவீன பேனா சைஸ் கேமராக்கள் நம்மிடம் உள்ளன . நிலவில் கால் வைத்தது சாதனையில்லை சிறுவனே . . . ஆழ்துளை கிணற்றுக்குள் சென்று உன் தங்கையை நீ மீட்டு வருவது தான் சாதனை என்று மதிவதனியாகிய நயன்தாரா பேசுவது நம் முகத்தில் அறைகிறது . பிகினி உடையில்கிளாமராக பார்த்த நயன்தாராவா இது என்று தோன்றுகிறது . பாருப்பா இந்த பெண்ணிற்குள் இத்தனை ரசனையான மனமும் நடிப்பும் உள்ளது என்பது மிக ஆச்சிரியமாக உள்ளது . இந்த படத்தில் நடித்ததன் மூலம் நயன்தாரா தன் நடிப்பு கேரியரில் மிக பெரிய உயரத்திற்கு சென்றுள்ளார் . இந்த படத்தின் கதையை கேட்டவுடன் எப்போது படப்பிடிப்பு என்று கேட்டதுடன் நிற்காமல் படத்தை தன் மேனேஜரை வைத்து தயாரித்தும் உள்ளார் . இன்று வென்றும் காட்டியுள்ளார் . வாழ்த்துக்கள் நயன்தாரா தமிழ் சினிமாவின் அதி அற்புதமான கதாநாயகிகள் வரிசையில் உங்களுக்கு இடம் உள்ளது . இப்போது யாராவது நயன்தாராவிற்கு சிலை வைத்தால் திறந்து வைக்க நான் வருகிறேன் . இயல்பான நல்ல சினிமாவிற்கு தான் மழைத்துளிக்காக ஏங்கும் சிப்பியை போல நானும் தமிழ் சினிமாவின் உன்னதமான ரசனை கொண்ட ரசிகர்கள் காத்திருக்கிறார்கள் . இதோ நீங்கள் கொண்டாட ஒரு நல்ல சினிமா . . . இதை இன்னும் பெரிய வெற்றிப்படமாக்குங்கள் அப்போது தான் நிறைய நல்ல சினிமாக்கள் ஒரு மலரை போல தோட்டமெங்கும் பூக்கத்துவங்கும் . . . மணம் இதயத்தில் கமழும் . வெல்டன் கோபி நயினார் . இந்த வருடத்தின் அத்தனை விருதுகளுக்கு நீங்களும் உங்கள் படமும் தகுதியானது . தலைப்பில் உள்ள அறம் படமெங்கும் ஒரு காற்றைப்போல நிரம்பிக்கிடக்கிறது . அறம் வெல்க .


சூப்பர் ஸ்டார் ரஜினிகாந்த் காலா படத்தை தொடர்ந்து , தனது அடுத்த படத்திற்கான வேலைகளில் ஈடுபட ஆரம்பித்துவிட்டார் . பா . ரஞ்சித் இயக்கத்தில் ரஜினி நடித்த காலா திரைப்படம் பல எதிர்பார்ப்புகளிடையேயும் , அதே சமயம் எதிர்ப்புகளுக்கு இடையேயும் ரிலீசாகியது . ஆனாலும் எதிர்பார்த்த அளவிற்கு வெற்றியை தரவில்லை , இந்த திரைப்படம் . இதனை தொடர்ந்து ரஜினி அடுத்ததாக நடிக்கவிருப்பது , கார்த்திக் சுப்பராஜாவின் இயக்கத்தில் . பீசா , ஜிகிர்தண்டா போன்ற திரைப்படங்களை இயக்கிய இவர் தான் , தற்போது சூப்பர் ஸ்டாரினை இயக்கவிருக்கிறார் . இந்த திரைப்படத்திற்காக தற்போது வட இந்தியா சென்றிருக்கிறது கார்த்திக் சுப்பராஜாவின் குழு . பொதுவாகவே ரஜினி படம் என்றால் மாஸான வரவேற்பு இருக்கும் . ஆனால் காலா அந்த அளவிற்கு வரவேற்பை பெறவில்லை . இதற்கு ரஜினி தான் முக்கிய காரணம் , சமுதாய பிரச்சனைகள் குறித்து பேசியபோது அவர் கூறிய பொறுப்பற்ற பதில் தான் இதற்கு காரணம் , என ஒரு தரப்பினர் கூறினாலும் . வேறு ஒரு காரணமும் இருக்கிறது . தனுஷிற்கும் காலா படத்திற்கு ஏற்பட்டிருக்கும் நஷ்டத்தில் ஒரு பங்கு இருக்கிறது . சரியாக அவர் இந்த படத்திற்கான பிரமோஷன் வேலைகளில் ஈடுபடவில்லை என்பதே அது . காலாவிற்கு சரியான ரீதியில் பிரமோஷன் செய்யவில்லை எனும் காரணத்தால் , அவர் மீது ரஜினியும் கோபப்பட்டதாக தகவல்கள் வெளியாகி இருக்கின்றன .


அடுத்த ஆண்டு மே மாதம் 30ம் தேதி இங்கிலாந்தில் உலக கோப்பை தொடங்குகிறது . உலக கோப்பை இன்னும் ஆறரை மாதங்களே உள்ள நிலையில் , அனைத்து அணிகளும் உலக கோப்பைக்காக தீவிரமாக தயாராகிவருகின்றன . இதுவரை உலக கோப்பையை வென்றிராத இங்கிலாந்து , நியூசிலாந்து , தென்னாப்பிரிக்கா ஆகிய அணிகள் கோப்பையை வெல்லும் முனைப்பில் உள்ளன . அதேநேரத்தில் விராட் கோலி தலைமையிலான இந்திய அணி , சர்ஃப்ராஸ் தலைமையிலான பாகிஸ்தான் ஆகிய அணிகள் வலுவாக உள்ளன . இயன் மோர்கன் தலைமையிலான இங்கிலாந்து அணி ஒருநாள் கிரிக்கெட்டில் ஆக்ரோஷமாக ஆடிவருகிறது . கேன் வில்லியம்சன் தலைமையிலான நியூசிலாந்து அணியும் சிறப்பாக உள்ளது . இவ்வாறு ஒவ்வொரு அணியும் உலக கோப்பைக்காக தீவிரமாக தயாராகிவருகின்றன . விராட் கோலி தனது கேப்டன்சியில் உலக கோப்பையை வெல்லவேண்டும் என்ற வேகத்தில் உள்ளார் . அவரும் நல்ல ஃபார்மில் உள்ளார் , இந்திய அணியும் வலுவாக உள்ளது . கபில் தேவ் தலைமையில் 1983ம் ஆண்டும் தோனி தலைமையில் 2011ம் ஆண்டு இந்திய அணி உலக கோப்பையை இரண்டு முறை வென்றது . மூன்றாவது கோப்பையை இந்திய அணிக்கு வென்றுகொடுக்கும் முனைப்பில் கோலி உள்ளார் . ஆனால் விராட் கோலியின் கேப்டன்சியின் மீது பல விமர்சனங்கள் உள்ளன . களவியூகம் , வீரர்களை பயன்படுத்தும் விதம் , வீரர்களுடனான அணுகுமுறை ஆகியவற்றில் கோலி கைதேர்ந்தவராக இல்லை . கோலி மேம்பட்ட மற்றும் முதிர்ந்த கேப்டனாக இல்லை என்பதே பல முன்னாள் ஜாம்பவான்கள் மற்றும் முன்னாள் கேப்டன்களின் கருத்தாக இருக்கிறது . கோலி மிகச்சிறந்த வீரராக திகழ்ந்தாலும் உலக கோப்பையை வெல்லும் முனைப்பில் இருந்தாலும் அவரது கேப்டன்சி சிறப்பாக இல்லை . இந்நிலையில் , கோலி தலைமையிலான இந்திய அணி உலக கோப்பையை வெல்லுமா என்ற கேள்விக்கு பதிலளித்த வெஸ்ட் இண்டீஸ் முன்னாள் கேப்டன் டேரன் சமி , 2019 உலக கோப்பையை வெல்லும் அனைத்து தகுதிகளும் கோலி தலைமையிலான இந்திய அணிக்கு உள்ளது என்று டேரன் சமி திட்டவட்டமாக தெரிவித்துள்ளார் .


‘மாரி 2’ படம் படு சொதப்பலாக வந்திருந்தாலும் அதில் , தோற்ற மேட்சில் ஒரே ஒரு பிளேயர் சென்சுரி அடித்தமாதிரி , அதிரடி பெர்ஃபார்மன்ஸ் காட்டி மோஸ்ட் வாண்டட் நடிகையாகிவிட்டார் சாய் பல்லவி . அதிலும் குறிப்பாக ‘ரவுடி பேபி’ பாடலில் தனுஷுடன் இணைந்து அவர் போட்டிருக்கும் கெட்ட ஆட்டத்துக்கு தியேட்டரில் விசில் பறக்கிறது . இதுவரை நடித்த மலையாள , தெலுங்கு , தமிழ்ப் படங்களில் எதிலும் காட்டாத அளவுக்கு தன்னை அநியாயத்துக்கு எக்ஸ்போஸ் பண்ணியிருந்தார் சாய் பல்லவி . இதையொட்டி வரிசையாக அவருக்குத் தமிழிலும் தெலுங்கிலும் படங்கள் குவிந்து வரும் நிலையில் , கதை சொல்ல வருகிறவர்களுக்கு முன்கூட்டியே இரண்டு கண்டிஷன்கள் போட ஆரம்பித்திருக்கிறாராம் அவர் . கண்டிஷன் நம்பர் ஒன் குட்டைப்பாவாடை , மினி ஸ்கர்ட் போன்ற குறைவான ஆடைகளை அணிந்து நடிக்கமாட்டேன் . அது என் உடல்வாகுக்கு ஒத்துவராது என்பது மட்டுமல்ல . நான் அப்படி நடிப்பதை விரும்பவில்லை . கண்டிஷன் நம்பர் டூ . . . எவ்வளவு பெரிய சூப்பர் ஸ்டார் படமாக இருந்தாலும் , எத்தனை கோடி கொட்டிக்கொடுத்தாலும் முத்தக் காட்சிகளில் நடிக்கமாட்டேன் . ஏனென்றால் நான் நடிக்கும் எல்லாப் படங்களையும் என் பெற்றோர்களும் பார்க்கவேண்டுமென்று விரும்புகிறேன்’ என்கிறார் சாய் பல்லவி . இது தனுஷ் படங்களுக்கும் பொருந்துமா என்று யாராவது கேட்டுச்சொன்னால் நல்லா இருப்பீங்க . . .


தேனி மாவட்டத்தில் மூன்றாம் வகுப்பு பயிலும் மாணவர் நீச்சலில் உலக சாதனை நிகழ்த்தி அசத்தியுள்ளார் . இவர் 81 நிமிடங்களில் 4 கி . மீ நீந்தி சாதனை புரிந்துள்ளார் . தேனியைச் சேர்ந்த வணிகர் ரவிக்குமார் மகன் ஜெய்ஜஸ்வந்த் ( 8 ) . இவர் , தேனியில் இருக்கும் தனியார் பள்ளியில் மூன்றாம் வகுப்பு படிக்கிறார் . தேனி மாவட்ட நீச்சல் குளத்தில் கடந்த ஓராண்டாக நீச்சல் பயிற்சி பெற்று வந்தார் ஜெய்ஜஸ்வந்த் . இந்த நிலையில் , அவரது நீச்சல் திறமையை அடையாளம் கண்ட , " அசிஸ்ட் வேல்டு ரெக்கார்டு பவுண்டேசன் ' அமைப்பு , மினி மாரத்தான் நீச்சல் போட்டிக்கு ஏற்பாடு செய்தது . அதன்படி , மாவட்ட நீச்சல் குளத்தில் ஜெய்ஜஸ்வந்த் 81 நிமிடங்கள் இடைவிடாமல் நீந்தி 4 கி . மீ . தூரத்தைக் கடந்து உலக சாதனை நிகழ்த்தினார் . பவுண்டேசன் சார்பில் , அதன் நடுவர் அருண் தாமஸ் பங்கேற்று குழந்தைகளுக்கான மினி மாரத்தான் நீச்சலில் உலக சாதனை நிகழ்த்திய ஜெய்ஜஸ்வந்திற்கு சான்றிதழ் மற்றும் கேடயம் வழங்கினார் . உலக சாதனை நிகழ்த்திய தேனி ஜெய்ஜஸ்வந்திற்கு நீச்சல் பயிற்சியாளர் விஜயகுமார் , மாவட்ட விளையாட்டு அலுவலர் ராஜேந்திரன் ஆகியோர் பாராட்டுகளைத் தெரிவித்து கௌரவித்தனர் .


ஆளுநர் உரையில் ஒரு புதிய அறிவிப்பு கூட இடம்பெறாதது ஏமாற்றமளிப்பதாக பாமக நிறுவனர் ராமதாஸ் விமர்சித்துள்ளார் . இது தொடர்பாக இன்று அவர் வெளியிட்ட அறிக்கையில் , தமிழக சட்டப்பேரவையில் இன்று ஆளுநர் ஆற்றிய உரை , ஆளுநர் உரைக்கான எந்த இலக்கணமும் இல்லாமல் வெற்று முழக்கங்களின் தொகுப்பாக உள்ளன . ஆளுநர் உரை என்பது வரும் ஆண்டில் அரசு செயல்படுத்தப்படவுள்ள திட்டங்களுக்கான கொள்கை அறிவிப்புகளின் தொகுப்பாக அமைந்திருப்பது வழக்கம் . ஆனால் , ஆளுநர் உரையில் ஒரே ஒரு புதிய அறிவிப்பு கூட இல்லாதது ஏமாற்றமளிக்கிறது . ஜெயலலிதா ஆட்சிக்காலத்தில் ஆளுநர் ஆற்றும் உரையில் முழுக்க முழுக்க முதல்வரின் புகழ் பாடும் வாசகங்கள் மட்டுமே இடம் பெற்றிருக்கும் . தம்மை ஜெயலலிதாவின் ஆண் வடிவமாக கருதிக் கொள்ளும் எடப்பாடி பழனிசாமி ஆளுநர் உரையை தமது புகழ்பாடும் பாராட்டுப் பத்திரமாக தயாரித்து ஆளுநரிடம் கொடுத்து படிக்கச் சொல்லியிருக்கிறார் . இத்தகையதொரு குப்பைக் கருத்துக்களை தம்மால் படிக்க முடியாது என்று ஆளுநர் பன்வாரிலால் புரோஹித் மறுத்திருக்க வேண்டும் . ஆனால் , தமது அரசியல் சட்ட கடமையை செய்ய வேண்டும் என்பதற்காக எழுதிக்கொடுத்ததை அவர் படித்து விட்டு சென்றுள்ளார் . ஆனால் , ஆளுநர் உரையால் முதல்வர் எடப்பாடி பழனிசாமி புளங்காகிதம் அடைந்து கொள்வதைத் தவிர தமிழகத்திற்கும் , மக்களுக்கும் எந்த பயனுமில்லை என்பதே உண்மை . ஒக்கிப் புயலில் சிக்கி நடுக்கடலில் தவித்த மீனவர்களைக் காப்பாற்றுவதில் மத்திய அரசுடன் இணைந்து தமிழக அரசு மேற்கொண்ட முயற்சிகளைப் பாராட்டுவதாக ஆளுநர் கூறியிருக்கிறார் . உண்மையில் ஒரே ஒரு மீனவரைக் கூட மத்திய , மாநில அரசுகள் காப்பாற்றவில்லை . அனைத்து மீனவர்களையும் சக மீனவர்கள்தான் போராடி மீட்டனர் . இத்தகைய சூழலில் மீனவர்களை தமிழக அரசு தான் மீட்டதாகக் கூறி பாராட்டுவது உண்மைக் கலப்பற்ற பொய் ஆகும் . ஒக்கி புயலில் சிக்கிய மீனவர்களில் 238 பேர் மீட்கப்படவில்லை . அவர்கள் உயிருடன் இருக்க வாய்ப்பில்லை என்பதால் அவர்களின் இறுதிச்சடங்கை குடும்பத்தினர் செய்து முடித்து விட்டனர் . இத்தகைய சூழலில் , அவர்கள் இறந்து விட்டதாக அறிவித்து அவர்கள் குடும்பத்திற்கு இழப்பீடு வழங்குவதை விடுத்து , கடைசி மீனவரை மீட்கும் வரையில் மீட்புப் பணியைத் தொடர அரசு உறுதிபூண்டிருப்பதாக ஆளுநர் கூறுவது குரூரமான நகைச்சுவையாகும் . மறைந்த முதல்வர் ஜெயலலிதா அறிவித்த தொலைநோக்குத்திட்டம் 2023 - ஐ செயல்படுத்த இந்த அரசு உறுதி பூண்டிருப்பதாக ஆளுநர் உரையில் தெரிவிக்கப்பட்டுள்ளது . இதைவிட அபத்தம் எதுவும் இருக்க முடியாது . இந்த திட்டத்திற்கான கால அவகாசம் 11 ஆண்டுகள் ஆகும் . இதற்கான முதலீடு ரூ . 15 லட்சம் கோடியாகும் . திட்டம் அறிவிக்கப்பட்டு வரும் மார்ச் மாதம் 6 ஆண்டுகள் நிறைவடையவுள்ள நிலையில் , இதுவரை ஒரு விழுக்காடு தொகை கூட செலவிடப்படவில்லை . இதனால் திட்ட மதிப்பு ரூ . 20 லட்சம் கோடியாக அதிகரித்து விட்ட நிலையில் , அடுத்த ஐந்தாண்டுகளில் இவ்வளவு தொகையை தமிழக அரசு எவ்வாறு முதலீடு செய்யப்போகிறது ? என்பதை தமிழக ஆட்சியாளர்கள் விளக்க வேண்டும் . 2015 - ம் ஆண்டு நடந்த உலக முதலீட்டாளர்கள் மாநாட்டில் உறுதியளிக்கப்பட்ட ரூ . 2 . 42 லட்சம் கோடி முதலீட்டில் ரூ . 62 , 738 கோடி மதிப்பில் 61 தொழில் திட்டங்களின் பணிகள் நடைபெற்று வருவதாகவும் , இதனால் 96,341 பேருக்கு வேலை கிடைக்கும் என்றும் ஆளுநர் உரையில் தெரிவிக்கப்பட்டிருக்கிறது . இதுவும் மக்களை ஏமாற்றும் செயலாகும் . உலக முதலீட்டாளர் மாநாட்டில் உறுதியளிக்கப்பட்ட முதலீட்டில் ரூ . 3636 கோடி மதிப்பிலான 7 பணிகள் செயல்படுத்தி முடிக்கப்பட்டு விட்டதாகவும் , அவற்றின் மூலம் 9775 பேருக்கு வேலை கிடைக்கும் என்று கூறி அந்தத் திட்டங்களை 29.01.2016 அன்று அப்போதைய முதல்வர் ஜெயலலிதா தொடங்கி வைத்தார் . ஆனால் , அதன்பின் இரு ஆண்டுகள் முடிந்துவிட்ட நிலையில் இப்போது தான் திட்டப்பணிகள் நடைபெற்று வருவதாக ஆளுநர் உரையில் கூறப்பட்டுள்ளது . அதிமுக அரசின் பித்தலாட்ட அரசியலை முன்னுக்குப்பின் முரணான அறிவிப்புகள் அம்பலப்படுத்துகின்றன . மகளிருக்கு இரு சக்கர ஊர்தி வழங்கும் திட்டத்தின் கீழ் ஒவ்வொருவருக்கும் வழங்கப்படக்கூடிய மானியத்தின் உச்சவரம்பு 20,000 ரூபாயிலிருந்து ரூ . 25 , 000 ஆக அதிகரிக்கப்படுவதாக அறிவிக்கப்பட்டுள்ளது . கடந்த ஆண்டு பிப்ரவரி மாதம் எடப்பாடி பழனிசாமி அரசு பதவியேற்ற முதல் நாளிலேயே இதற்கான அரசாணைப் பிறப்பிக்கப்பட்டுவிட்டது . ஆனால் , அதன்பின் ஓராண்டாகியும் இத்திட்டம் நடைமுறைக்கு வராத நிலையில் அதற்கான மானியத்தை அதிகரிப்பதால் யாருக்கும் எந்த பயனும் ஏற்படப்போவதில்லை . உழவர்கள் நலனுக்காகவோ , மாணவர்கள் நலனுக்காகவோ , வேலைவாய்ப்பை பெருக்கவோ , வறட்சியைப் போக்கவோ எந்த திட்டமும் ஆளுநர் உரையில் அறிவிக்கப்படவில்லை . மாறாக அரசுக்கு தகுதியற்ற பாராட்டுகள் பொழியப்பட்டிருக்கின்றன . வழக்கமான ஆளுநர் உரைகள் பழைய மொந்தையில் புதிய கள்ளாக இருக்கும் . ஆனால் , இந்த ஆளுநர் உரை பழைய மொந்தையில் புளித்துப்போன கள்ளாக உள்ளது என ஆளுநர் உரையை ராமதாஸ் விமர்சித்துள்ளார் .


சென்னை சூப்பர் கிங்ஸ் அணியை 4 ஓட்டங்கள் வித்தியாசத்தில் பஞ்சாப் அணி வீழ்த்தியது . பஞ்சாப் கிங்ஸ் லெவன் மற்றும் சென்னை சூப்பர் கிங்ஸ் அணிகள் இடையேயான ஐபிஎல் 12 - வது ஆட்டம் நேற்று மொஹாலியில் நடைபெற்றது . டாஸ் வென்ற சென்னை அணியின் கேப்டன் தோனி பீல்டிங்கை தேர்வு செய்தார் . அதைத் தொடர்ந்து பஞ்சாப் அணியின் கிறிஸ் கெயில் , லோகேஷ் ராகுல் ஆகியோர் தொடக்க வீரர்களாக களமிறங்கி அதிரடி ஆட்டம் மேற்கொண்டனர் . இருவரும் இணைந்து 8 - வது ஓவருக்கு 96 ஓட்டங்களை குவித்திருந்தபோது லோகேஷ் 37 ஓட்டங்களில் ஹர்பஜன் சிங் பந்துவீச்சில் ஆட்டமிழந்தார் . அவரைத் தொடர்ந்து 4 சிக்ஸர் , 7 பவுண்டரியுடன் கிறிஸ் கெயில் 63 ஓட்டங்களிலும் , மயங்க் அகர்வால் 30 ஓட்டங்களிலும் ஆட்டமிழந்தனர் . பின்னர் யுவராஜ் சிங் - ஆரோன் பின்ச் இணை ஆட்டத்தைத் தொடர்ந்த போது தாஹிர் பந்து வீச்சில் எல்பிடபிள்யு முறையில் பின்ச் ரன் எடுக்காமல் வீழ்ந்தார் . 20 ஓட்டங்கள் எடுத்த நிலையில் யுவராஜ் சிங் தாகுர் பந்துவீச்சில் ஆட்டமிழந்தார் . அப்போது பஞ்சாப் அணி 15.3 ஓவரில் 5 விக்கெட்டுகளை இழந்து 157 ஓட்டங்களை எடுத்திருந்தது . பின்னர் ஆடிய கருண்நாயர் 29 ஓட்டங்கள் , கேப்டன் அஸ்வின் 14 ஓட்டங்களில் ஆட்டமிழந்தனர் , ஆன்ட்ரு டை 3 ஓட்டங்கள் , பைரேந்தர் ரேன் ஓட்டங்கள் ஏதுமின்றி களத்தில் இருந்தனர் . இறுதியில் பஞ்சாப் அணி 20 ஓவர்களில் 7 விக்கெட்டுகளை இழந்து 197 ஓட்டங்களை எடுத்திருந்தது . சென்னை அணி தரப்பில் தாகுர் , தாஹீர் 2 விக்கெட்டுகளையும் , பிராவோ , வாட்சன் , ஹர்பஜன் தலா 1 விக்கெட்டையும் வீழ்த்தினர் . தொடர்ந்து ஆடிய சென்னை அணி சார்பில் ஷேன்வாட்சன் , முரளி விஜய் இணை தொடக்க வீரர்களாக களமிறங்கியது . ஆனால் வாட்சன் 11 ஓட்டங்களிலும் , முரளி விஜய் 12 ஓட்டங்களிலும் தொடக்கத்திலேயே ஆட்டமிழந்தனர் . அவர்களைத் தொடர்ந்து சாம் பில்லிங்ஸ் 9 ஓட்டங்களில் ஆட்டமிழந்தார் . அம்பதி ராயுடு - கேப்டன் தோனி இணை நிலைத்து நின்று ஆடி ஓட்டங்களை சேகரித்தது . 49 ஓட்டங்களை குவித்த ராயுடுவை அஸ்வின் ரன் அவுட் செய்து ஆட்டமிழக்கச் செய்தார் . அப்போது 13.4 ஓவரில் 4 விக்கெட்டுகளை இழந்து சென்னை 113 ஓட்டங்களையே எடுத்திருந்தது . தோனி - ரவீந்திர ஜடேஜா இணை பொறுமையாக ஆடி ஓட்டக் குவிப்பில் ஈடுபட்டது . 19 ஓட்டங்களை எடுத்த நிலையில் ஜடேஜா ஆட்டமிழந்தார் . 5 சிக்ஸர் , 6 பவுண்டரியுடன் 44 பந்துகளில் தோனி 79 ஓட்டங்களைக் குவித்தும் , பிராவோ 1 ஓட்டத்துடனும் ஆட்டமிழக்காமல் இருந்தனர் . 20 ஓவர்கள் முடிவில் 5 விக்கெட் இழப்புக்கு சென்னை அணி 193 ஓட்டங்களை மட்டுமே குவிக்க முடிந்தது . கடைசி ஓவரில் 11 ஓட்டங்கள் வெற்றிக்கு தேவை என்ற நிலையில் பஞ்சாப்பின் மொகித் சர்மா திறமையாக பந்து வீசி ரன்குவிப்பை கட்டுப்படுத்தினார் . எனினும் கடைசி பந்தில் தோனி இமாலய சிக்ஸரை அடித்தார் . ஆன்ட்ரு டை 2 விக்கெட்டையும் , மொகித் , அஸ்வின் தலா விக்கெட்டையும் வீழ்த்தினர் . விறுவிறுப்பாக நடைப்பெற்ற ஆட்டத்தில் 4 ஓட்டங்கள் வித்தியாசத்தில் சென்னை சூப்பர் கிங்ஸ் அணியை , பஞ்சாப் அணி வீழ்த்தியது .


உடல்நலக்குறைவால் சிகிச்சைக்காக விஜயகாந்த் அமெரிக்கா சென்றிருக்கும் நிலையில் , அவரது மூத்த மகன் விஜய பிரபாகரன் கட்சியின் பூத் கமிட்டி வேலைகள் , மாவட்டச் செயலாளர்களுடன் கட்சிப் பணி பற்றிய ஆலோசனைகள் என அடுத்ததுத்து தீவிரமாக இறங்கியுள்ளார் . மேலும் , தேர்தலிலும் போட்டியிடுவேன் என்று அறிவித்திருப்பது அக்கட்சியின் இளைஞர்களிடையே ஆர்வத்தை ஏற்படுத்தியிருக்கிறது . இந்த நிலையில் இன்று உலகமெங்கும் கொண்டாடப்படும் கிறிஸ்துமஸ் விழாவை தே . மு . தி . க . வடசென்னை மாவட்டம் சார்பில் புதுவண்ணாரப்பேட்டை சேனியம்மன் கோவில் தெருவில் உள்ள தேவாலயத்தில் கிறிஸ்துமஸ் விழா நடந்தது . விஜயகாந்தின் மகன் விஜயபிரபாகரன் பங்கேற்றார் . அப்போது விஜயகாந்த் உடல்நலம் பெற பிரார்த்தனை நடந்தது . விழாவில் விஜயபிரபாகரன் நலத்திட்ட உதவி மற்றும் பிரியாணிகளை வழங்கினார் . ஆதரவற்ற குழந்தைகள் கருணை இல்லத்துக்கு நிதி உதவி வழங்கினார் . இந்த நிகழ்ச்சிக்குப் பின் செய்தியாளர்களிடம் பேசிய விஜய பிரபாகரன் , “கேப்டன் விரைவில் பூரண உடல் நலம் பெற்று திரும்பி வருவார் . மக்களவைத் தேர்தலில் அவரது ஆலோசனை அறிவுரை பின்பற்றி செயல்படுவோம்” என்றார் . நீங்கள் தேர்தலில் போட்டியிடுவீர்களா என்ற கேள்விக்கு , “கேப்டன் கேட்டுக் கொண்டால் யாரை எதிர்த்து வேண்டுமானாலும் தேர்தலில் நிற்க நான் தயார் . யாரைப் பார்த்தும் நான் பயப்பட மாட்டேன் , எதற்கும் முடியாது என்று சொல்லமாட்டேன்” என கூறியுள்ளார் .


தூத்துக்குடியில் ஸ்டெர்லைட் போராட்டத்தின்போது துப்பாக்கிச்சூடு நடத்திய போலீஸார் மற்றும் காவல்துறை அதிகாரிகள் மீது கொலை குற்றம் பதிவு செய்து நடவடிக்கை எடுக்க வேண்டும் என பாமக இளைஞரணி தலைவர் அன்புமணி ராமதாஸ் வலியுறுத்தியுள்ளார் . தூத்துக்குடி ஸ்டெர்லைட் ஆலைக்கு எதிராக கடந்த 100 நாட்களாக குமரெட்டியாபுரம் உள்ளிட்ட சில பகுதி மக்கள் போராடி வருகின்றனர் . ஸ்டெர்லைட் ஆலையை நிரந்தரமாக மூட வேண்டும் , ஸ்டெர்லைட் ஆலை விரிவாக்கம் செய்யக்கூடாது ஆகிய கோரிக்கைகளை வலியுறுத்தி போராட்டம் நடத்தி வருகின்றனர் . போராட்டத்தின் நூறாவது நாளான நேற்று , ஆயிரக்கணக்கானோர் , போலீசாரின் தடையை மீறி ஆட்சியர் அலுவலகத்திற்குள் சென்றனர் . போராட்டக்காரர்களை தடுப்பதற்காக போலீசார் தடியடி நடத்தினர் . போராட்டக்காரர்களும் பதிலுக்கு கற்களை வீசி தாக்கினர் . இதனால் போராட்டம் வன்முறையாக வெடித்தது . போராட்டக்காரர்கள் மட்டுமல்லாது ஒட்டுமொத்த தமிழ் மக்களே எதிர்பார்க்காத வகையில் , போலீசார் துப்பாக்கிச்சூடு நடத்தினர் . இந்த துப்பாக்கிச்சூட்டில் , 11 பேர் உயிரிழந்தனர் . இந்த கோர சம்பவம் மக்களிடையே கடும் கோபத்தையும் ஆதங்கத்தையும் ஏற்படுத்தியுள்ளது . உயிருக்காக போராடிய மக்களின் உயிரை பறித்த போலீசாரின் செயல் , ஒட்டுமொத்த மக்களின் கோபத்திற்கு ஆளாகியுள்ளது . துப்பாக்கிச்சூடு நடத்த உத்தரவிட்டது யார் ? என்ற கேள்வி மக்கள் மனதில் பிரதானமாக எழுந்துள்ளது . இந்நிலையில் , இந்த கொடூர சம்பவம் தொடர்பாக பாமக இளைஞரணி தலைவர் அன்புமணி ராமதாஸ் இன்று செய்தியாளர்களை சந்தித்தார் . அப்போது பேசிய அன்புமணி , சுத்தமான காற்று மற்றும் நீரை மக்களுக்கு கொடுக்க வேண்டியது அரசின் கடமை . அதற்காக போராடிய மக்கள் மீது துப்பாக்கிச்சூடு நடத்தியிருப்பது கடும் கண்டனத்துக்குரியது . துப்பாக்கிச்சூடு நடத்திய காவலர்கள் மற்றும் காவல்துறை அதிகாரிகள் மீது 302 பிரிவின் கீழ் கொலை குற்றம் பதிவு செய்து நடவடிக்கை எடுக்க வேண்டும் . உயிரிழந்தவர்களின் குடும்பங்களுக்கு 25 லட்சம் ரூபாயும் பாதிக்கப்பட்டவர்களின் குடும்பங்களுக்கு 10 லட்சம் ரூபாயும் இழப்பீடு வழங்க வேண்டும் . உலக சுகாதார நிறுவனத்தை வைத்து , தூத்துக்குடி , கடலூர் , ராணிப்பேட்டை ஆகிய சிப்காட்டுகளை ஆய்வு செய்து , சுற்றுச்சூழல் பாதிப்பு குறித்து ஆய்வு செய்ய வேண்டும் . சுற்றுச்சூழல் பாதிப்பு ஏற்படுத்தும் ஆலைகளுக்கு கடும் நிபந்தனைகளை விதிக்க வேண்டும் என அன்புமணி வலியுறுத்தினார் . தொடர்ந்து பேசிய அன்புமணி , மக்கள் நலனை கருத்தில் கொள்ளாமல் லஞ்சம் , ஊழலை மட்டுமே கருத்தில் கொண்டு ஆட்சி நடத்தும் முதல்வர் எடப்பாடி பழனிசாமி , பதவியை ராஜினாமா செய்ய வேண்டும் . மக்கள் நலனில் முதல்வருக்கு அக்கறையில்லை . பதவிதான் முக்கியம் . டெல்லியிலிருந்து சொல்வதை கேட்டு அப்படியே செயல்படுகிறது எடப்பாடி அரசு . அடுத்த தேர்தலில் எடப்பாடி பழனிசாமி சொந்த தொகுதியில் டெபாசிட் இழப்பார் என அன்புமணி ஆதங்கத்துடன் தெரிவித்தார் . மேலும் துப்பாக்கிச்சூடு நடத்திய போலீஸார் , சீருடையில் இல்லை . வெளிமாவட்டங்களிலிருந்து போலீஸார் வரவழைக்கப்பட்டுள்ளனர் . இதுபோன்ற துப்பாக்கிச்சூடு நடத்துவதற்கு அவர்கள் போலீஸா ? அல்லது தீவிரவாதிகளா ? என கேள்வி எழுப்பிய அன்புமணி , இதுதொடர்பாக மனித உரிமை ஆணையத்தை பாமக அணுகப்போவதாகவும் தெரிவித்தார் .


தொடர் தோல்விகளிலிருந்து மீளும் முனைப்பில் பெங்களூரு மற்றும் கொல்கத்தா அணிகள் நேற்று மோதின . டாஸ் வென்ற தினேஷ் கார்த்திக் , முதலில் பவுலிங்கை தேர்வு செய்தார் . அப்போதே , தாங்களும் டாஸ் வென்றிருந்தால் , முதலில் பவுலிங்கை தேர்வு செய்ய இருந்ததாகவே கூறினார் . முதலில் பேட்டிங் செய்த பெங்களூரு அணி , 20 ஓவர் முடிவில் 175 ரன்கள் எடுத்தது . 176 ரன்கள் என்ற இலக்குடன் களமிறங்கிய கொல்கத்தா அணியின் தொடக்க வீரர் கிறிஸ் லின்னின் அரைசதத்தால் , பெங்களூரு அணியை 6 விக்கெட் வித்தியாசத்தில் வீழ்த்தி கொல்கத்தா அணி வெற்றி பெற்றது . போட்டிக்கு பின்னர் பேசிய பெங்களூரு அணியின் கேப்டன் கோலி , இந்த பிட்ச் ஒவ்வொரு முறையும் எங்களுக்கு ஆச்சரியத்தை தருகிறது . 175 ரன்கள் நல்ல ஸ்கோர் தான் . ஆனால் எங்களது ஃபீல்டிங் மிகவும் மோசமாக இருந்தது . இப்படியான ஃபீல்டிங்கை வைத்துக்கொண்டு வெற்றிக்கு நாங்கள் தகுதியானவர்கள் அல்ல . எஞ்சியிருக்கும் 7 போட்டிகளில் 6ல் வெற்றி பெற வேண்டிய கட்டாயத்தில் இருக்கிறோம் . இனிவரும் போட்டிகளில் எங்கள் வீரர்கள் சிறப்பான ஆட்டத்தை வெளிப்படுத்துவார்கள் என்று நம்புகிறேன் என கோலி தெரிவித்தார் . சென்னை அணிக்கு எதிரான போட்டியில் கோலியின் மோசமான கேப்டன்சியால் தோற்ற பெங்களூரு அணி , நேற்றைய போட்டியில் டிவில்லியர்ஸ் இல்லாததால் பெரிய ரன்னை எடுக்க முடியாததாலும் மோசமான ஃபீல்டிங்காலும் தோல்வியை தழுவியது . இந்நிலையில் , பிட்ச் ஆச்சரியத்தை தருவதாக கோலி கூறியிருப்பது , ஆட தெரியாதவன் தெரு கோணல்னு சொன்ன கதையாக இருக்கிறது .


அணியில் சீனியர் வீரர்கள் இருந்தநிலையில் , தான் கேப்டனாக தேர்வு செய்யப்பட்டதற்கு என்ன காரணம் என்பதை தோனி பகிர்ந்துள்ளார் . இந்திய அணியின் வெற்றிகரமான கேப்டனாக வலம்வந்த தோனி , 2007ம் ஆண்டு தான் அணியின் கேப்டனானார் . 2004ம் ஆண்டு இந்திய அணியில் அறிமுகமாகிய தோனிக்கு , மூன்றே ஆண்டுகளில் கேப்டன் பதவி தேடிவந்தது . அதை சரியாக பயன்படுத்திக்கொண்டார் தோனி . இந்திய அணிக்கு டி20 உலக கோப்பை ( 2007 ) , ஒருநாள் உலக கோப்பை ( 2011 ) , சாம்பியன்ஸ் டிராபி ( 2013 ) ஆகிய மூன்று சாம்பியன்ஷிப்பையும் வென்று கொடுத்த வெற்றி கேப்டன் தோனி . தோனியின் கேப்டன்சியில் இந்திய அணி , ஐசிசி டெஸ்ட் தரவரிசையிலும் முதலிடம் வகித்தது . 2007ம் ஆண்டு இந்திய கிரிக்கெட்டில் நெருக்கடியான காலக்கட்டம் . 2007 உலக கோப்பையில் லீக்கிலேயே இந்திய அணி வெளியேறியது . அந்த படுதோல்விக்கு பொறுப்பேற்று கேப்டன் பொறுப்பிலிருந்து ராகுல் டிராவிட் விலகினார் . அடுத்த கேப்டனாக அப்போதைய இளம் வீரர் தோனி தேர்வு செய்யப்பட்டார் . அப்போதைய இந்திய அணியில் கவுதம் காம்பீர் , சேவாக் , யுவராஜ் சிங் , ஹர்பஜன் சிங் ஆகிய சீனியர் வீரர்கள் இருந்தனர் . எனினும் அவர்களுக்கு எல்லாம் கிடைக்காத வாய்ப்பு இளம் வீரர் தோனியை தேடிவந்தது . தோனி கேப்டனாக்கப்பட்டார் . தோனி மீது தேர்வாளர்கள் வைத்த நம்பிக்கையை காப்பாற்றும் விதமாக அடுத்த சில மாதங்களில் டி20 உலக கோப்பையை வென்று கொடுத்தார் தோனி . அதன்பிறகு பல கோப்பைகளையும் வெற்றிகளையும் இந்திய அணிக்கு குவித்து கொடுத்த தோனி , கேப்டன் பதவியிலிருந்து விலகி தற்போது அணியில் வீரராக ஆடிவருகிறார் . இந்நிலையில் , பேட்டி ஒன்றில் , சீனியர் வீரர்கள் இருக்கும்போது தான் கேப்டனாக தேர்வு செய்யப்பட்டதற்கு என்ன காரணமாக இருக்கலாம் என்பது தொடர்பாக விளக்கமளித்துள்ளார் . இதுதொடர்பாக பேசிய தோனி , எனது நேர்மையும் போட்டியின் போக்கு குறித்த எனது அறிவும்தான் , நான் கேப்டனாக தேர்வு செய்யப்பட்டதற்கு காரணமாக இருக்கலாம் என கருதுகிறேன் . அணியின் சீனியர் வீரர்கள் சில நேரங்களில் எனது கருத்தை கேட்கும்போது , நான் தயங்காமல் எனது கருத்தை தைரியமாக தெரிவிப்பேன் . எனவே போட்டி குறித்த எனது பார்வையும் அறிவும் நான் கேப்டனாக தேர்வு செய்யப்பட்டதற்கு காரணமாக இருக்கலாம் என தோனி தெரிவித்தார் .


ஐபிஎல் 11வது சீசன் விறுவிறுப்பான இறுதி கட்டத்தை எட்டியுள்ளது . இன்றுடன் லீக் போட்டிகள் முடிகின்றன . பிளே ஆஃபிற்கு ஹைதராபாத் , சென்னை , கொல்கத்தா ஆகிய அணிகள் தகுதி பெற்றுவிட்டன . ராஜஸ்தான் அணி 14 புள்ளிகளுடன் 4வது இடத்தில் உள்ளது . மும்பை மற்றும் டெல்லி அணிகளுக்கு இடையேயான போட்டி டெல்லியில் நடந்து வருகிறது . டெல்லி அணி ஏற்கனவே பிளே ஆஃபிற்கு தகுதி பெறும் வாய்ப்பை இழந்து தொடரை விட்டு வெளியேறிவிட்டது . அதனால் அந்த அணிக்கு இழப்பு ஏதுமில்லை . ஆனால் , பிளே ஆஃபிற்குள் நுழைய மும்பை அணி இந்த போட்டியில் கண்டிப்பாக வெற்றி பெற்றே தீர வேண்டும் . இந்த போட்டியில் வென்றால் , மும்பை அணியும் 14 புள்ளிகளை பெறும் . ஆனால் நெட் ரன்ரேட் அடிப்படையில் ராஜஸ்தானை பின்னுக்கு தள்ளி மும்பை அணி பிளே ஆஃபிற்குள் நுழைந்துவிடும் . மும்பைக்கு முக்கியமான போட்டி இது . இதில் டாஸ் வென்ற டெல்லி கேப்டன் ஷ்ரேயாஸ் ஐயர் , முதலில் பேட்டிங் தேர்வு செய்தார் . இந்த சீசனில் இதுவரை சரியாக ஆடாத மேக்ஸ்வெல்லை தொடக்க வீரராக டெல்லி அணி களமிறக்கியது . மேக்ஸ்வெல்லும் பிரித்வி ஷாவும் தொடக்க வீரர்களாக களமிறங்கினர் . பிரித்வி ஷா , 12 ரன்களில் அவுட்டானார் . தொடக்க வீரராக களமிறக்கியபோதும் , மேக்ஸ்வெல் சோபிக்கவில்லை . 22 ரன்களில் பும்ரா பவுலிங்கில் போல்டாகி வெளியேறினார் .


உ . பி . க்கு தீங்கு இழைக்க கனவு காணும் குரு - சிஷ்யர்’கள்பிரதமர் மோடி , அமித்ஷா மீது மாயாவதி கடும் தாக்கு பிரதமர் மோடியும் , அமித்ஷாவும் உத்தரப்பிரதேச மக்களுக்கு தீங்கு இழைக்க கனவு காணும் குரு - சிஷ்யர்கள் என , மாயாவதி தாக்குதல் தொடுத்தார் . பிரசாரம் உத்தரப்பிரதேசத்தில் பா . ஜனதா , சமாஜ்வாதி - காங்கிரஸ் கூட்டணி மற்றும் மாயாவதியின் பகுஜன்சமாஜ் கட்சிகள் அனல் பறக்கும் தேர்தல் பிரசாரத்தில் ஈடுபட்டு வருகின்றன . இந்தக்கட்சிகளின் தலைவர்கள் , ஒருவருக்கொருவர் கடுமையான தாக்குதல்களை தொடுத்து வருகிறார்கள் . தியோரியாவில் நடந்த பொதுக்கூட்டத்தில் பகுஜன் சமாஜ் கட்சித் தலைவர் மாயாவதி கலந்து கொண்டு பேசினார் . குரு - சிஷ்யர் அப்போது அவர் பிரதமர் மோடியை குரு என்றும் , பா . ஜனதா தேசிய தலைவர் அமித்ஷாவை சிஷ்யர் என்றும் வர்ணித்தார் . அவர் மேலும் கூறியதாவது - ‘‘உத்தரப் பிரதேசத்துக்கு தீங்கு இழைக்க வேண்டும் என குருவும் சிஷ்யரும் கனவு கண்டு வருகிறார்கள் . காங்கிரஸ் , சமாஜ்வாதி , பகுஜன்சமாஜ் கட்சிகளை ‘கசாப்’ ( தீவிரவாதி ) என அமித்ஷா கூறுகிறார் . ‘கசாப்’ அமித்ஷா பா . ஜனதா தலைவரை ( அமித்ஷா ) விட பெரிய தீவிரவாதிகள் யாரும் இருக்க முடியாது . . . அதற்கு உதாரணமாக குஜராத் திகழ்கிறது . அந்த ‘கசாப்’ இங்கு ஆட்சிக்கு வரக்கூடாது . பகுஜன்சமாஜ் கட்சியின் தலித் ஓட்டுகள் பா . ஜனதாவை வீழ்த்த தயாராக உள்ளன . முஸ்லிம் மக்களும் ஒட்டு மொத்தமாக பகுஜன்சமாஜ் கட்சியை ஆதரிக்க வேண்டும் . இட ஒதுக்கீடு முஸ்லிம் ஓட்டுகள் பகுஜன்சமாஜ் கட்சிக்கு விழுந்தால் , அது பா . ஜனதாவுக்குப் பின்னடைவை ஏற்படுத்தும் . சிறுபான்மையோர் , குறிப்பாக முஸ்லிம்கள் மாற்றாந்தாய் மனப்பான்மையுடன் நடத்தப்பட்டு வருகிறார்கள் . முஸ்லிம்கள் சமாஜ்வாதிக்கு ஓட்டளித்தால் அது மறைமுகமாக பா . ஜனதாவுக்கு உதவி செய்ததாகி விடும் . ஆர் . எஸ் . எஸ் . கொள்கையை பின்பற்றி இட ஒதுக்கீட்டை பா . ஜனதா ரத்து செய்துவிடும் . அல்லது அதை பயனற்றதாக்கிவிடும் . பாலும் நெய்யும் . . . பா . ஜனதா தலைவர்கள் தற்போது ‘‘பாலும் நெய்யும் ஆறாக ஓடும்’’ என வாக்குறுதி அளித்து வருகிறார்கள் . கடந்த நாடாளுமன்றத்தில் அள்ளி வீசியதைப்போல் எந்த வாக்குறுதிகளை வேண்டுமானாலும் அவர்கள் வழங்கலாம் . ஆனால் , மக்கள் அதற்கு இரையாக மாட்டார்கள்’’ . இவ்வாறு மாயாவதி கூறினார் .


‘நேரத்திற்கு மகனை ஷூட்டிங் வரச்சொல்றேன்’ என்று சிம்புவின் தந்தையும் நடிகருமான டி . ராஜேந்தர் தயாரிப்பாளர் கலைப்புலி தாணுவிற்கு வாக்குறுதி கொடுத்துள்ளாராம் . சிம்பு நடிப்பில் திரிஷா இல்லனா நயன்தாரா இயக்குனரின் இயக்கத்தில் வெளியான கில்மா டைப் படமான ‘அன்பானவன் அசராதவன் அடங்காதவன்’ படம் , பயங்கர பிளாப் . சிம்புவின் சினிமா கெரியரே காலியாகிவிடும் என்ற அளவுக்கு வலைதளங்களில் ஏகப்பட்ட கமெண்ட்ஸ் . ஆனால் , அவரின் அடுத்த படம் குறித்த ஏகப்பட்ட தகவல்களும் வந்துகொண்டுதான் இருந்தன . இதனால் கடுப்பான சிம்பு , ‘என்னைப்பற்றி எழுதுவதை தயவுசெய்து நிறுத்துங்கள்’ என்று ட்விட்டரில் கொதித்தெழுந்தார் . இதன் பிறகு தான் இயக்கம் மல்டி ஸ்டார் மூவியில் நடிக்க மணிரத்னம் அழைத்தார் . அதன்பிறகு கலைப்புலி எஸ் . தாணு சிம்புவை வைத்து ஒரு படத்தை தயாரிக்க திட்டமிட்டுள்ளாராம் . சக்ஸஸ் தயாரிப்பாளரான கலைப்புலி தாணு டி . ராஜேந்தர் கேட்டுக் கொண்டதற்காக இந்த முடிவை எடுத்துள்ளாராம் . அதுமட்டுமல்லாமல் , ‘நேரத்திற்கு மகனை ஷூட்டிங் வரச்சொல்றேன்’ என்று வாக்குறுதி கொடுத்திருக்கிறாராம் . கலைப்புலி தாணு ஏற்கனவே சிம்புவை வைத்து ‘தொட்டி ஜெயா’ படத்தைத் தயாரித்துள்ளது குறிப்பிடத்தக்கது .


இன்னும் சில தினங்கள் அமெரிக்காவில் ஓய்வெடுத்துவிட்டு ஜனவரி 20ம் தேதிக்கு மேல் சென்னை திரும்புவதாக இருந்த சூப்பர் ஸ்டார் ரஜினிகாந்த் நேற்று இரவே அவசர அவசரமாக சென்னை திரும்பினார் . அவரது திடீர் வருகை பரபரப்பை ஏற்படுத்தியுள்ளது . மூன்று வாரங்களுக்கு முன்பு அமெரிக்காவுக்கு ஓய்வு எடுப்பதற்காகவும் , இரண்டாவது மகளின் இரண்டாவது திருமணம் தொடர்பான பஞ்சாயத்துக்களை பேசி முடிப்பதற்காகவும் அமெரிக்கா சென்றிருந்தார் ரஜினி . இதனால் ‘பேட்ட’ ரிலீஸ் சமய புரமோஷன்களில் கூட அவர் பங்கேற்கவில்லை . முன்னர் திட்டமிட்டபடி அவர் ஜனவரி 20ம் தேதிக்குப் பிறகே அவர் சென்னை திரும்புவதாக இருந்தது . ‘பேட்ட’ பட இயக்குநர் கார்த்திக் சுப்பாராஜ் மீது அந்த அளவுக்கு அசைக்கமுடியாத நம்பிக்கை வைத்திருந்தார் . ஆனால் . . . ஆனால் நேற்று காலை முதல் ‘பேட்ட’ படம் குறித்து ரஜினிக்கு வந்த செய்திகள் அவ்வளவு ரசிக்கும்படியாக இல்லை . அதிலும் ‘விஸ்வாசம்’ படத்துக்கு அடுத்த இடம்தான் என்பதை அவரால் ஜீரணிக்க முடியவில்லை . இத்தனைக்கும் இரண்டு படங்களுக்கும் இடையில் விமர்சன ரீதியாக பெரிய வித்தியாசங்கள் இல்லை . தனக்கு எதிராக அஜீத் செய்த சேட்ட எடுபட்டுவிட்டதை ரஜினி அவ்வளவு ஈசியாக எடுத்துக்கொள்ளவில்லை . ’பேட்ட’ படத்தைப் பொறுத்தவரை ரஜினிக்கு மைனஸாக சொல்லப்பட்டவை படத்தின் நீளமும் , விஜய்சேதுபதியின் இவர் மகனா , வில்லனின் மகனா என்று வைக்கப்பட்ட போர்சனும்தான் . இவற்றை அமெரிக்காவில் உட்கார்ந்துகொண்டு சரிக்கட்டமுடியாது . இயக்குநர் கார்த்திக் சுப்பாராஜுடன் அமர்ந்து அந்தக் குறைகளை சரி செய்வது முதல் வேலை என்று ரஜினி நினைத்தார் . அடுத்தது அஜீத்துடனான இந்தப் போட்டியில் தோற்றுவிடுவதென்பது ஆகப்பெரிய அவமானம் . அஜீத் எப்படியும் பட புரமோஷன் பக்கமே தலைவைத்துப்படுக்கமாட்டார் என்கிற நிலையில் , இறங்கி அடிக்க முடிவு செய்திருக்கிறார் ரஜினி . அதற்காகத்தான் அமெரிக்காவிலிருந்து அவசர அவசரமாக இறங்கிவந்திருக்கிறார் ரஜினி . நேற்றைய விமான நிலையப் பேட்டியில் , ‘பேட்ட திரைப்படம் ரசிகர்களுக்கு பிடித்திருக்கிறது என்று கேள்விப்பட்டேன் . மிகவும் சந்தோஷம் . ரசிகர்களின் சந்தோஷமே எனது சந்தோஷம் . பேட்ட திரைப்படம் சிறப்பாக வந்ததற்கு இயக்குனர் கார்த்திக் சுப்புராஜ்தான் காரணம் . என்னை உசுப்பேத்தி உசுப்பேத்தி நடிக்க வைத்தார்கள் . அனைவருக்கும் பொங்கல் வாழ்த்துகள்’ என்று கூறியது ச்சும்மா ஒரு ட்ரெயிலர்தான் . இந்த ஒரு வாரத்தில் மட்டும் ரஜினி எத்தனை முறை பத்திரிகையாளர்களைச் சந்திக்கவிருக்கிறார் என்று பொருத்திருந்து பாருங்கள் .


ஸ்ரீ ரெட்டி ஒரு செய்தி வாசிப்பாளரா . . ! ! தெரியுமா இந்த செய்தி . . . நடிகர் ஸ்ரீ ரெட்டி தனக்கு சினிமாவில் நடிக்க வாய்ப்பு கொடுப்பதாக கூறி , ஏமாற்றியவர்கள் மீது புகார்கள் கூறி வருகிறார் இந்நிலையில் தமிழ் நட்சத்திரங்களான ஏ . ஆர் . முருகதாஸ் , ஸ்ரீகாந்த் , சுந்தர் சி , நடன இயக்குனர் லாரன்ஸ் என பட்டியல் நீண்டுக்கொண்டே செல்கிறது . இது குறித்து தனியார் செய்தி தொலைக்காட்சிக்கு அவர் அளித்த பேட்டியில் , " நான் முதன் முதலில் சில செய்தி சேனல்களில் வேலை பார்த்து இருக்கிறேன் . . பிறகு செய்தி வாசிப்பாளராக இருந்தேன் . . . . அப்போது தான் எனக்கு கிடைத்த நட்பு வட்டாரங்கள் மூலம் , சினிமாவில் நடிக்க தொடங்கினேன் . . . ஒரு செய்தி வாசிப்பாளருக்கு அதிக திறன் , உச்சரிப்பு இது போன்ற விஷயங்களில் தொடர்ந்து கவனம் செலுத்த வேண்டிய நிலை இருந்தது . . . அப்போது தான் . . . எனக்கு இதை விட நடிப்பு நன்றாக வரும் . . . நல்லாவும் இருக்கீங்க என பலரும் தன்னை உற்சாகப்படுத்தினார்கள் என அவர் தெரிவித்து உள்ளார் . மேலும் , டோலிவுட் முடிந்த உடன் தற்போது கோலிவுட் பக்கம் திரும்பி உள்ள ஸ்ரீ ரெட்டி , நடிகர் சங்கத்திற்கு இது குறித்து கோரிக்கை வைத்து உள்ளார் . தனக்கு உதவ முன்வர வேண்டும் என்றும் அவர் தெரிவித்து உள்ளார் . மேலும் இது போன்ற பிரச்சனை காரணமாக , குடும்பத்தில் தான் எந்த அளவிற்கு பாதிப்பு அடைந்து உள்ளேன் என்பது எனக்கு மட்டுமே தெரியும் . . . சமூதாயத்தில் என் குடும்பத்தை யார் எப்படி பார்க்கிறார்கள் . . . . என் குடும்பம் என்னை எப்படி பார்க்கிறது என்பது எனக்கு மட்டுமே தெரியும் . . . . அந்த வலி எனக்கு உண்டு . . . . மற்றவர்களுக்கு மனது இருந்தால் புரியும் என மனம் உருகி பேசி உள்ளார் .


நடிகை ஜோதிகாவுக்கு ஏற்பட்ட திடீர் உடல்நலக்குறைவால் இன்று நடைபெறுவதாக இருந்த ‘காற்றின் மொழி’ பட ஆடியோ வெளியீட்டுவிழா ரத்து செய்யப்பட்டது . இயக்குனர் ராதாமோகனின் இயக்கத்தில் ஜோதிகா , விதார்த் நடித்திருக்கும் படம் ' காற்றின் மொழி ' . இந்தியில் வித்தியாபாலன் நடித்து வெளிவந்த ' தும்ஹரி சுலு ' என்ற படத்தின் தமிழ் ரிமேக்காகும் . இப்படத்தில் , நடிகர் சிம்பு சிறப்பு தோற்றத்தில் நடித்துள்ளார் . தனஞ்செயன் தயாரித்துள்ளார் . இப்படத்திற்கு ஏ . எச் . காஷிப் இசையமைத்துள்ளார் . தீபாவளிக்கு பின்னர் ரிலீஸ் ஆகவிருக்கும் இப்படத்தின் படப்பிடிப்பு நிறைவடைந்து போஸ்ட் புரடக்ஷன் வேலைகள் நடைபெற்று வருகின்றன . இந்த நிலையில் இப்படத்தின் பாடல் வெளியீட்டு விழா இன்று மாலை நான்கு மணிக்கு சென்னை பிரசாத் லேப் அரங்கில் நடைபெறும் என அறிவித்திருந்தனர் . பத்திரிகை மற்றும் ஊடகங்களுக்கும் அழைப்பு விடுக்கப்பட்டிருந்தது . ஆனால் எதிர்பார்த்தபடி ’காற்றின் மொழி’ பாடல் வெளியீட்டு விழா நடைபெறவில்லை . குறிப்பிட்ட காரணம் எதுவும் சொல்லாமல் பாடல் வெளியீட்டு விழா ரத்து செய்யப்படுவதாக மட்டும் மதியம் ஒரு மணியளவில் திடீரென அறிவிக்கப்பட்டது . திடீர் ரத்துக்கான காரணம் என்னவென்று விசாரித்தபோது நடிகை ஜோதிகாவுக்கு உடல்நலக் குறைவு ஏற்பட்டிருப்பதாகவும் ஹீரோயின் சப்ஜெக்ட் படமாதலால் அவரின்றி விழா நடத்துவது சரியாக இருக்காது என்று இயக்குநர் ராதாமோகன் கருதுவதாக தெரிகிறது .


கடந்த டிசம்பர் 5ம் தேதி ஜெயலலிதா காலமானார் . இதையடுத்து ஓ . பி . எஸ் முதலமைச்சராகவும் , சசிகலா அதிமுக பொது செயலாளராகவும் பொறுப்பேற்றனர் . இதை தொடர்ந்து கடந்த 5ம்தேதி ஓ . பன்னீர்செல்வம் , தனது பதவியை ராஜினாமா செய்தார் . சசிகலாவை , அதிமுக அமைச்சர்கள் , எம்எல்ஏக்கள் நியமனம் செய்தனர் . இதற்கு எதிர்ப்பு தெரிவித்து ஓ . பி . எஸ் . போர்க்கொடி தூக்கினார் . இதனால் , அதிமுகவில் பிளவு ஏற்பட்டு , இரு அணிகளாக செயல்பட்டு வருகிறது . இதற்கிடையில் சசிகலா , சொத்து குவிப்பு வழக்கில் சிறைக்கு சென்றார் . இதனால் , எடப்பாடி பழனிச்சாமியை , முதல்ராக அறிவித்தனர் . அவருக்கு , கவர்னர் பதவி பிரமாணம் செய்து வைத்தார் . பின்னர் . 15 நாட்களில் தனி பெரும்பான்மை நிரூபிக்க வேண்டும் என கேட்டு கொண்டார் . அதன் பேரில் இன்று சட்டப்பேரவையில் நம்பிக்கை வாக்கெடுப்பு நடந்து வருகிறது . இதில் கலந்து கொண்ட அதிமுக எடப்பாடி அணியினர் , ஓ . பி . எஸ் . அணியினர் , திமுக , காங்கிரஸ் உறுப்பினர்கள் கடும் வாக்குவாதத்தில் ஈடுபட்டு வருகின்றனர் . இதனால் அங்கு அமளி ஏற்பட்டுள்ளது . இதற்கிடையில் , அதிமுகவில் இருந்து விலகிய ஓ . பி . எஸ் . தனிய அணியாக செயல்படுவதற்கு , புதுச்சேரி அதிமுக முன்னாள் எம்எல்ஏ ஓம்சக்தி சேகர் ஆதரவு தெரிவித்தார் . அவருக்கு ஆதரவாக மாநில நிர்வாகிகள் ஒரு பிரிவினரும் , தொகுதி நிர்வாகிகளும் கூண்டோடு வெளியேறினார்கள் . ஆனால் , புதுவை அ . தி . மு . க . எம் . எல் . ஏ . க்கள் எந்த அணிக்கும் செல்லாமல் அமைதி காத்து வந்தனர் . இதேபோல் புதுவை மாநில அதிமுக செயலாளர் புருஷோத்தமனும் மவுனம் காத்தார் . இந்நிலையில் , பழனிச்சாமி தமிழக முதலமைச்சராக பொறுப்பேற்கும் விழாவில் , புதுவை மாநில அதிமுக செயலாளர் புருஷோத்தமன் , கோகுலகிருஷ்ணன் எம்பி , எம்எல்ஏ . க்கள் அன்பழகன் , பாஸ்கர் , வையாபுரி மணிகண்டன் ஆகியோர் பங்கேற்றனர் . முதலமைச்சராக பதவி ஏற்ற எடப்பாடி பழனிச்சாமிக்கும் , அமைச்சர்களுக்கும் அவர்கள் வாழ்த்து தெரிவித்தனர் . புதுவை அதிமுக எம்எல்ஏக்கள் சசிகலா அணிக்கு ஆதரவு தெரிவித்துள்ளது தெரியவந்துள்ளது .


பந்தை சேதப்படுத்துவதற்கு தன்னை ஊக்கப்படுத்தியது யார் என்று பான்கிராஃப்ட் பகிரங்கமாக தெரிவித்துள்ளார் . ஆஸ்திரேலிய அணியில் நன்கு வளர்ந்து வந்த வீரரான பான்கிராஃப்ட் , தனது கிரிக்கெட் வாழ்வின் ஆரம்ப கட்டத்திலேயே மிகக்கடினமான சூழலை கடந்துள்ளார் . தென்னாப்பிரிக்காவுக்கு எதிரான டெஸ்ட் போட்டியில் பந்தை சேதப்படுத்தியதற்காக 9 மாதங்கள் தடை பெற்றார் . தென்னாப்பிரிக்காவுக்கு எதிரான டெஸ்ட் போட்டியில் பான்கிராஃப்ட் பந்தின் தன்மையை மாற்றுவதற்காக உப்பு காகிதத்தை வைத்து பந்தை சேதப்படுத்தியது கேமராவில் பதிவானது . இதையடுத்து இந்த விவகாரத்தில் கேப்டன் ஸ்மித் மற்றும் துணை கேப்டன் டேவிட் வார்னர் ஆகியோரும் சிக்கினர் . பான்கிராஃப்டுக்கு 9 மாதங்கள் தடையும் ஸ்மித் மற்றும் வார்னருக்கு ஓராண்டு தடையும் விதிக்கப்பட்டது . இந்த விவகாரம் ஆஸ்திரேலிய கிரிக்கெட்டிற்கும் அணிக்கும் பெரும் தலைகுனிவை ஏற்படுத்தியது . ஆஸ்திரேலிய கிரிக்கெட்டின் மீதான நம்பகத்தன்மையையே கேள்விக்குள்ளாக்கியது . அதன்பிறகு ஆஸ்திரேலிய அணி தங்கள் கிரிக்கெட்டின் நம்பகத்தன்மையையும் ரசிகர்களின் ஆதரவையும் மீட்டெடுக்க போராடிவருகிறது . பந்தை சேதப்படுத்தி ஆஸ்திரேலிய அணிக்கு மட்டுமல்லாமல் நாட்டுக்கே தலைகுனிவை ஏற்படுத்தியதை நினைத்து ஸ்மித் மற்றும் வார்னர் ஆகிய இருவரும் மனம் வருந்தி கண்ணீர் விட்டனர் . 9 மாதங்கள் தடை பெற்ற பான்கிராஃப்ட்டின் தடை வரும் 29ம் தேதியுடன் நிறைவடைகிறது . அதன்பிறகு , நடந்துவரும் பிக் பேஷ் லீக் டி20 தொடரில் பெர்த் ஸ்கார்ச்சர்ஸ் அணிக்காக பான்கிராஃப்ட் ஆட உள்ளார் . இந்நிலையில் , ஃபாக்ஸ் ஸ்போர்ட்ஸ் சேனலுக்கு பேட்டியளித்த பான்கிராஃப்ட் , தன்னை பந்தை சேதப்படுத்துவதற்கு உத்வேகப்படுத்தியது யார் என்றும் அந்த சம்பவம் குறித்தும் விளக்கமளித்தார் . இதுகுறித்து பேசிய பான்கிராஃப்ட் , பந்தை சேதப்படுத்துவதற்கு வார்னர் என்னை ஊக்கப்படுத்தினார் . அந்த நேரத்தில் எங்கள் அணி இருந்த நிலையில் , என்னால் அது சரியா தவறா என்றெல்லாம் சிந்திக்க தோன்றவில்லை . என்னை சுற்றியிருந்த சூழலை பொறுத்து அமைந்தது அந்த சம்பவம் . ஆனால் எங்கள் அணிக்கும் அணி சார்ந்த ஒவ்வொருவருக்கும் தலைகுனிவை ஏற்படுத்திவிட்டேன் என்று அன்றைய தினம் படுக்கும்போது மிகவும் வருந்தினேன் . ஆனால் இந்த சம்பவத்திற்கு யார் மீதும் பழியை போடவிரும்பவில்லை என்றார் பான்கிராஃப்ட் .


காவிரி மேலாண்மை வாரியம் அமைக்காத மத்திய அரசை கண்டித்து தமிழகத்தில் தி . மு . க . தலைமையில் எதிர்கட்சிகள் பெரும் போராட்டங்களை முன்னெடுத்துள்ளன . இந்நிலையில் நேற்று அறிவாலயத்தில் நடந்த அனைத்து கட்சி ஆலோசனை கூட்டத்திற்கு தினகரனை தி . மு . க . அழைக்காததற்கு ஸ்டாலினின் பயமே காரணம் ! என அம்மா மக்கள் முன்னேற்ற கழகம் கொளுத்திப் போட்டிருப்பதுதான் ஹைலைட்டே . ”சட்டமன்றத்தில் ஒரு எம் . எல் . ஏ . கூட இல்லாத விடுதலை சிறுத்தைகள் , கம்யூனிஸ்டுகள் , ம . தி . மு . க . உள்ளிட்ட தன் கைப்பிள்ளைகள் அத்தனை பேரையும் அழைத்து ஆலோசனை கூட்டம் போட்டிருக்கிறார் ஸ்டாலின் . ஆனால் எங்கள் தலைவர் தினகரனை அழைக்கவில்லை . தினகரன் என்ன சாதாரணமான நபரா ? இந்த மாநிலத்தின் தலைநகரில் நடந்த இடைத்தேர்தலில் அரச துரோகத்தின் விளைவால் சுயேட்சையாக களமிறங்கினார் . மத்திய அரசும் , தமிழக அரசும் கைகோர்த்து அவரது பிரச்சாரத்தை தடுத்தது . அதையும் மீறி நின்றார் , மக்கள் மனங்களை வென்றார் . இந்திய அரசியல் வரலாறிலேயே சரித்திர சாதனையாக ஒரு மாநிலத்தை ஆளும் கட்சியை , அதுவும் தேசிய அளவில் மூன்றாவது பெரிய கட்சி எனும் பெயரெடுத்த அ . தி . மு . க . வை பெரும் வாக்கு வித்தியாசத்தில் வென்றார் . இந்த நாட்டின் மிக முக்கிய அரசியல் இயக்கமான தி . மு . க . வை டிப்பாசிட் இழக்க வைத்தார் . அப்பேர்ப்பட்ட அரசியல் தலைவரை அழைக்காதது ஏன் ? ஒரே காரணம் அவர் மீது ஸ்டாலினுக்கு இருக்கும் பயம்தான் . தலைவர் தினகரன் செல்லும் இடமெல்லாம் மக்கள் கூட்டம் மொய்த்து எடுக்கிறது . சமீபத்தில் தஞ்சையில் தலைவர் சிங்கிள் சிங்கமாக நடத்திய உண்ணாவிரத பெருவெற்றியை ஸ்டாலின் பார்த்து மிரண்டார் . எங்கே அறிவாலயத்துக்கு அவர் வந்தால் தன்னைத்தாண்டி அவருக்கு மீடியா வெளிச்சம் கிடைத்துவிடுமோ ! என்கிற பயத்தால்தான் தினகரனை ஸ்டாலின் அழைக்கவில்லை . நாங்கள் பா . ம . க . , தே . மு . தி . க . மற்றும் மக்கள் நீதி மய்யத்தையும் அழைக்கவில்லையே ! என்று தி . மு . க . சாக்கு சொல்லலாம் . ராமதாஸ் கட்சியும் , விஜயகாந்த் கட்சியும் தேர்தல் அரசியலில் செல்லா காசு ஆனவர்கள் . அவர்களை அழைத்தும் பயனில்லை . ஆனால் தினகரன் தான் தமிழகத்தின் அ . தி . மு . க . முகம் , அவர்தான் அடுத்த முதல்வர் என்று மக்களே முடிவு கட்டிவிட்டார்கள் . அப்பேர்ப்பட்டவரை ஸ்டாலின் பயத்தின் அடிப்படையில் அழைக்காமல் விட்டிருக்கிறார் . மத்திய அரசினை எதிர்த்து போராட்டம் செய்யும் ஸ்டாலின் , அதே மத்திய அரசின் தத்துப்பிள்ளைகளாக இருக்கும் பழனிசாமி மற்றும் பன்னீர் அழைத்தால் தலைமை செயலகம் சென்று அவர்களை சந்திக்கிறார் . அவர்களோ உப்பு போல் இவரை பயன்படுத்திவிட்டு மிக கடுமையான விமர்சனத்தை செய்கின்றனர் . ஆனால் 2ஜி வழக்கில் ராசாவும் , ஸ்டாலினின் தங்கையான கனிமொழியும் விடுவிக்கப்பட்டதற்கு வாழ்த்து சொன்ன நாகரிக அரசியல்வாதியான தினகரனை ஸ்டாலின் அழைக்கவில்லை . ஏற்கனவே அரசியலில் விஸ்வரூபமாய் நிற்பவரை நாம் மேலும் வளர்த்துவிட்டுவிடுவோமோ ! என்று பயந்திருக்கிறார் பாவம் ஸ்டாலின் . ஆனால் எத்தனை பேர் என்ன சூழ்ச்சி செய்தாலும் மக்கள் மனம் வென்ற அண்ணன் தினகரனின் வளர்ச்சியை யாராலும் தடுக்க முடியாது . ” என்று குறிப்பிட்டுள்ளனர் . ஒரு மீட்டிங்குக்கு அழைக்காததுக்கு இப்படியொரு பாய்ச்சலாய்யா ?


திமுக மற்றும் காங்கிரஸ் கட்சிகளின் மீது இலங்கை போர்க்குற்ற விசாரணை நடத்த வலியுறுத்தி சேலம் மாநகர் மற்றும் புறநகர் மாவட்ட அ . தி . மு . க . சார்பில் சேலம் கோட்டை மைதானத்தில் மாலை கண்டன பொதுக்கூட்டம் நடந்தது . இதில் பங்கேற்றுப் போசிய முதலமைச்சர் எடப்பாடி பழனிசாமி , சமீபத்தில் சேலத்தில் நடந்த ஆர்ப்பாட்டத்தில் தி . மு . க . தலைவர் மு . க . ஸ்டாலின் கலந்து கொண்டு பேசும்போது , அ . தி . மு . க . அரசு ஏதோ தவறு செய்ததுபோல் பேசிவிட்டு சென்றிருக்கிறார் . அ . தி . மு . க . ஆட்சியில் எந்த தவறும் நடைபெறவில்லை . எல்லா துறைகளிலும் சிறப்பான முறையில் ஆட்சி நடைபெற்று வருகிறது . தி . மு . க . வை பொறுத்தவரையில் அங்கு குடும்ப சண்டை நடக்கிறது . தி . மு . க . ஒரு கட்சி அல்ல . அது ஒரு கம்பெனி போல் செயல்படுகிறது என குற்றம் சாட்டினார் . . ஜெயலலிதா மறைவுக்கு பிறகு அ . தி . மு . க . வை ஒழித்துவிட வேண்டும் எனவும் , இந்த ஆட்சியை கலைத்துவிட வேண்டும் என்றும் தி . மு . க . முயற்சி செய்தது . ஆனால் தற்போது நான் முதலமைச்சராக பொறுப்பேற்று ஒரு வருடம் 7 மாதம் ஆகியும் ஒன்றும் செய்யமுடியவில்லை என கிண்டலாக கூறினார் . தற்போது ஜெயலலிதா அறிவித்த திட்டங்களை தொடர்ந்து செயல்படுத்துவதற்காக மத்திய பாஜகவுடன் இணக்கமாக இருக்கிறோம் . அவ்வாறு இருந்தால் தான் பல்வேறு திட்டங்களை செயல்படுத்த முடியும் . ஆனால் பாஜகவுடன் ஒரு நாளும் கூட்டணி கிடையாது என திட்டவட்டமாக தெரிவித்தார் . டி . டி . வி . தினகரன் குடும்பத்தில் ஆளுக்கொருவர் ஒரு கட்சியை தொடங்கி வருகின்றனர் . ஜெயலலிதாவை கவனிப்பதற்காக சசிகலா உள்ளே வந்தார் . நாம் எல்லாம் உழைப்பாலே கட்சிக்கு வந்தோம் . ஆனால் டி . டி . வி . தினகரன் குறுக்கு வழியில் உள்ளே நுழைந்தார் . அவரை ஜெயலலிதா கட்சியில் இருந்தே நீக்கி விட்டார்கள் . கட்சியில் இருந்து நீக்கி 10 ஆண்டுகள் ஆகிறது . ஜெயலலிதா மறைவுக்கு பின்னர் அவர் ஒரு கட்சியை தொடங்கி நான் தான் அ . தி . மு . க . என்று கூறுகிறார் . அப்போது நாம் எல்லாம் யாரு ? . என எடப்பாடி பழனிசாமி பேசினார் .


" சர்கார் " அறுவடைக்கு கிளம்பியுள்ள ஒரு கார்பரேட் கார் அவ்வளவுதான் ! என முகநூலில் ஒருவர் விமர்சனம் பதிவிட்டுள்ளார் . அதில் , இந்த படத்தில் எனக்கு பிடிச்ச மிக முக்கியமான வசனம் i am கார் பரேட் கிரிமினல் சொல்ராரு பாரு விஜய் அது மட்டும் தாங்க உண்மை அந்த அளவுக்கு படத்தில் விசயம் இருக்கு . . . அரசியலை நேரடியாக பேசி நடந்து முடிந்த அரசியல் நாடகங்களையும் காட்சிகளாக்கி சர்ச்சை , மற்றும் விளம்பர வித்தையில் மறுபடியும் ஒரு ஹீரோயிசம் வெல்ல துடிக்கும் பேராசையின் உச்சம் தாங்க சர்கார் . . கூகுள் நிறுவனத்தின் சுந்தர் பிச்சையின் செல்வாக்கு பேரையும் பயன்படுத்தி ஜெயமோகனின் ஆதர்சனமான சுந்தர ராமசாமியின் அறிவு பிம்பத்தையும் பயன்படுத்தி ஒரு சூட்சமும் நோக்கமும் தெரிந்து விடாத அளவுக்கு ஒரு அரசியல் நாடகம் தான் சர்கார் எனும் திரை வடிவமும் என்பது எனது சிறு யூகம் கண்டெய்னர் பணத்திலிருந்து துவங்கி ஈழத்துக்காக ஊயிர் நீத்த முத்துக்குமார் பெயரையும் சாட்டை Comல் சேர்த்து குறிப்பாய் திருநெல்வேலிகந்து வட்டி கொடுமையில் தீயில் கருகிய உயிர்களின் அவலத்தையும் கலந்து பொதுப்பணித்துரை டெங்கு சாவுகளில் வில்ருந்து மின்சாரத் துறை குழந்தை இறப்பு வரை நடந்து முடிந்த அத்தனை சகிக்க வே முடியாத சம்பவங்களையும் படமாக்கி நடிகர் விஜய் ஒற்றை விரல் புரட்சிக்கு வித்திடுகிறார் படமும் நல்ல விலைக்கு வித்தும் விட்டார் ஏன்னா இப்ப வரைக்கும் எங்கேயுமே டிக்கட் கிடக்கலை காரணம் நம்மாழ்வார் போற்றிய ஒற்றை வைக்கேல் புரட்சி அல்ல இதுகட் அவுட்டுக்கு பால் ஊற்ற வைக்கும் ஒற்றை விரல் புரட்சி . அதாங்க முக்கிய வசனமா வருதே ஒத்த ஆள் கூட்டமா மாறுவதும் கூ ட்டம் ஒத்த ஆளாக மாறுவதும் இப்ப ஒரு நாள் ல நடக்கும்னு விஜய் காட்டும் உடல் மொழியும் அடடே . . உண்மையிலேயே இப்ப நினைச்சாலும் புல்அரிக்குதுங்க மூளை முழுக்க . . . சரியாக சொல்லனும் சொன்னா ? இந்த படக்கதை வருண்ராஜ் கதையும் ல்ல மூளை வலிக்க எழுதும் முருகதாஸ் கதையும் இல்ல நடந்த சம்பவங்கள தொகுத்து விஜய்யின் வருங்கால கதைக்காக ( ஆசைக்காக , இப்ப வந்திருக்கிர 2.30 மணி நேரட்ரலர் தாங்க சர்கார் . இந்த படத்துல சின்ன அருமையும் பெருமையும் என்னன்ன ? 49 - 0நோட்டா பிரபலம் ஆனதுமாதிரி கள்ள ஓட்ட நல்ல ஒட்டாக மீட்டுகிற 49 Bசட்டத்தை பிரபலம் ஆக்கினது தான்ங்க இந்த படத்துல எதுக்கு கதாநாயகி னு தளபதியோட தொண்டர்கள் தான் பதில் சொல்லனும் ரெண்டு குத்தாட்டத்திற்கு கதாநாயகி தான் வேணுமா என்ன ? பாவம் கீர்த்தி சுரேஷ் அரசியல் பலத்திற்காகவே நேரடி அரசியல்வாதியான அதுவும் அஇமு மாக வாக கட்சியின் பெயரையும் காட்டி பல கருப்பையாவையே நடிக்க வைத்திருப்பது படத்திற்கு வலு சேர்த்துள்ளது பாப்பா வக , சின்னம்மா வாக , அம்மாவாக , ஹாஸ் பட்டல் மர்ம த் ரிலீன் அம்மாவாகவும் வரலட்சுமியை காட்டி இருப்பது முருகதாஸின் அரசியல் சினிமாவின் மேதாவித்தனத்தையும் காட்டுகிறது கலை தாகத்தையும் காட்டுகிறது அதே மாதிரி நம்பர் - டூவாக ராதாரவி நெடுஞ்செயனையும் அன்பழகனையும் மாறி மாறி காட்டி பிராண்ட் தத்துவம் பேசி அரசியல்வாதியாகவும் அரசியல்வாதியாக நடிக்கவும் செய்துள்ளார் . என்ன அரசியல் பேசினாலும் ஹர்ஸ்பிட்டல் பெட்டுகளை காட்டி ஜென்டிமண்ட் செய்தாலும் இந்த சண்டை காட்சிகள் அதுவும் காற்றில் பறக்கிற உடல்கள் சினிமா கிருக்குத் தனத்தின் உச்சமாகவே இருக்கிறது . 55 வருச அரசியல் வாழ்க்கை னுராதாரவி சொல்லும் வசனம் கருணாநிதி , எம்ஜிஆர் அதன் தொடர்ச்சியாக ஜெயலலிதா இத்தனை பேரையும் அந்த வருட கணக்கு ஞாபகபடுத்துங்க . மீனவர்கள் துப்பாக்கி சூடு தக்காளி அரசியலில் விவசாய அக்கறை மாவட்டத்து ஒரு பிரச்சனையான மீத்தேன் , ஹைட்ரோ ஹார் பன் , முல்லை பெரியாரு காவிரி , கந்து வட்டி , மணல் கொள்ளை என ஒட்டு மொத்த பரச்சனையும் பேசி அதற்கு ஒரு காரண சக்கரமான அரசியல் வாதிகளையும் இனம் கண்டு அதற்கு மூலக் காரணமான கார்பரேட் அரசியலை முறியடிக்க ஒரு கார்பரேட் கிரிமினால் மட்டுமே முடியும் என்பதை வலுவாக சொல்லும் அயோக்ய தனத்தின் உச்சம் தாங்க சர்க்காரின் ஒற்றை விரல் புரட்சி கருவறை கிரிமினல்களுக்கும் கார்பரேட் கிரிமினல்களுக்கு நடக்கிற யுத்தத்தில் ஒரு சிறு பகுதி இந்த சினிமா அதையும் புரட்சியாக இளைய தளபதியை புரட்சி தலைவராக சித்தரிப்பது என்பது விஜய்யின் லாபவெறிவணிகத்தை மட்டுமல்ல அரசியல் பேராசையின் உச்சத்தையும் காட்டுகிறது சர்க்கார் . இறுதியாக ஒன்று எம்ஜிஆர் தொடங்கி , கருணாநிதி இறப்பு , சின்னம்மா , பெரியம்மா , அரசியலில் கபளீகரம் கொண்ட அத்தனையையும் சீண்டி விட்டு அதன் தொடர்ச்சியாக i a ma கார்பரேட் கிரிமினல் என வந்து நிற்கும் விஜய்யை - யார் என கட் அவுட்டுக்கு பால் ஊற்றும் பக்தர்களுக்கு தெரியாமல் போகலாம் ஜல்லிகட்டு போராட்டத்தை போன்ற நெடு வாசல் போன்ற நீட் போன்ற மீத்தேன் போன்ற போராட்டங்களில் பங்கெடுத்த , பாதிக்கப்பட்ட போராளிகளுக்கும் மக்களுக்கும் தெரியாமல் போக வாய்ப்பில்லை என்றே நம்புகிறேன் . போராட்ட எழுச்சிகள் ததும்பி நிற்கும் இந்த காலகட்டத்தில் அதை அறுவடை செய்வது யார் எனும் போட்டியில் ஓர் ஆள்தான் இந்த கார்பரேட் கிரிமினல் . சர்க்கார் போன்ற சினிமாக்கள் மக்களை போராளி ஆக்காது ஒரு போதும் மாறாக உங்களை ஏமாளியாக்கும் . . . நீங்கள் போராளியா ? ஏமாளியா ? கோமாளியா ? அல்லது அறிவாளியா ? யார் நீங்கள் ?


மலேசிய ஓபன் பாட்மிண்டன் போட்டியில் நான் வெற்றிப் பெற மாட்டேன் என்ற கணிப்பை உடைக்க நினைத்தேன் . அதேபோன்று உடைத்து வெற்றிப் பெற்றேன் என்று இப்போட்டியில் சாம்பியன் வென்ற லின் டான் பேசினார் . மலேசியாவின் குச்சிங் நகரில் மலேசிய ஓபன் பாட்மிண்டன் போட்டி நடைபெற்றது . இந்தப் போட்டியில் நேற்று நடைபெற்ற இறுதிச் சுற்றில் சீனாவின் லின் டான் மற்றும் மலேசியாவின் லீ சாங் மோதினார் . இதில் , 21 - 19,21 - 14 என்ற நேர் செட்களில் மலேசியாவின் லீ சாங் வெய்யை சீனாவின் லின் டான் வீழ்த்தினார் . முதன்முறையாக மலேசிய ஓபனில் சாம்பியன் பட்டம் வென்ற லின் டான் , சர்வதேச அளவில் நடைபெறும் அனைத்து பெரிய போட்டிகளிலும் வாகை சூடியவர் என்ற பெருமையைப் பெற்றுள்ளார் . வெற்றி குறித்து லின் டான் பேசியதுஃ " மலேசிய ஓபனில் லின் டான் பட்டம் வெல்ல முடியாது என்ற கணிப்பை உடைக்க வேண்டும் என்பதே எனது முதல் இலக்காக இருந்தது . இப்போது அதை உடைத்துவிட்டேன் . நாங்கள் இருவருமே நன்றாக ஆடினோம் . உயர்தரமான ஆட்டத்தை வெளிப்படுத்தினோம் ' என்றார் .


முதலமைச்சர் எடப்பாடி பழனிசாமி , சென்னை தியாகராயநகர் துணை போலீஸ் கமிஷனர் அரவிந்தன் ஆகியோரை விமர்சித்த வழக்கில் முக்குலத்தோர் புலிப்படை அமைப்பின் தலைவரான கருணாஸ் எம் . எல் . ஏ . கடந்த 23 - ந்தேதி நுங்கம்பாக்கம் போலீசாரால் கைது செய்யப்பட்டு வேலூர் சிறையில் அடைக்கப்பட்டார் . இந்த வழக்கில் கருணாஸ் ஜாமீன் கோரி சென்னை எழும்பூர் நீதிமன்றத்தில் மனுதாக்கல் செய்தார் . இந்த மனு நேற்று முன்தினம் விசாரணைக்கு வந்தது . இருதரப்பு வாதம் முடிவடைந்த நிலையில் தீர்ப்பை நீதிபதி ஒத்திவைத்தார் இந்தநிலையில் ஜாமீன் கோரிய மனு மீது நீதிபதி ரோஸ்லின் துரை நேற்று தீர்ப்பு கூறினார் . கருணாசுக்கு ஜாமீன் வழங்கிய நீதிபதி , 30 நாட்களுக்கு தினமும் காலை 8.30 மணிக்கு நுங்கம்பாக்கம் போலீஸ் நிலையத்தில் ஆஜராகி கையெழுத்திட வேண்டும் என்று நிபந்தனை விதித்தார் . மேலும் கடந்த ஏப்ரல் 10 - ந்தேதி ஐ . பி . எல் . கிரிக்கெட் போட்டிக்கு எதிராக தடையை மீறி ஆர்ப்பாட்டத்தில் ஈடுபட்டதாக பதிவு செய்யப்பட்ட வழக்கிலும் கருணாஸ் கைது செய்யப்பட்டார் . இந்த வழக்கிலும் அவர் ஜாமீன் கோரி மனு தாக்கல் செய்திருந்தார் . இந்த மனுவை விசாரித்த நீதிபதி ரோஸ்லின் துரை , இந்த வழக்கிலும் கருணாசுக்கு ஜாமீன் வழங்கி உத்தரவிட்டார் . மேலும் , இந்த வழக்கிற்காக கருணாஸ் திருவல்லிக்கேணி போலீஸ் நிலையத்தில் 30 நாட்களுக்கு தினமும் காலை 10.30 மணிக்கு ஆஜராகி கையெழுத்திட வேண்டும் என்று நீதிபதி நிபந்தனை விதித்தார் . இரு வழக்குகளிலும் , கருணாசுக்கு ஜாமீன் கிடைத்ததையடுத்து , இன்று காலை வேலூர் சிறையில் இருந்து அவர் விடுவிக்கப்பட்டார் . விடுதலை செய்யப்பட்ட பிறகு செய்தியாளர்களிடம் பேசிய கருணாஸ் , என் மீதான வழக்கில் உண்மை வென்றது , நீதி வென்றது என்றும் , இன்னும் ஆயிரம் வழக்குகள் போட்டாலும் அதை எதிர்கொள்வேன் என்றும் சவால் விடுத்தார் .


பள்ளிகளில் இனி நதள்தோறும் காயத்ரி மந்திரம் உச்சரிக்க வேண்டும் என்றும் , இதற்கா உத்தரவு நாளை பிறப்பிக்கப்படும் என்றும் ஹரியானா மாநில அரசு அறிவித்துள்ளது . இந்தியாவில் பிரதமர் நரேந்திர மோடி தலைமையில் பாஜக ஆட்சி நடைபெற்று வருகிறது . மேலும் 19 மாநிலங்களிலும் பாஜக ஆட்சியே நடைபெறுகிறது . மத்தியில் பாஜக ஆட்சி வந்தது முதலே , இநிதுத்துவா தொடர்பான பல விஷயங்கள் பள்ளிகளில் கட்டாயமாக்கப்பட்டு வருவதாக ஒரு குற்றச்சாட்டு எழுந்துள்ளது . உத்தரபிரதேசத்தில் பள்ளிக்கூடங்களுக்கு காவி நிற வண்ணம் பூசப்பட வேண்டும் என அம்மாநில முதலமைச்சர் யோகி ஆதித்யநாத் உத்தரவிட்டுள்ளார் . இதே போன்று , பாஜக ஆளும் மாநிலங்களில் இந்துத்துவா தொடர்பான பல நடைமுறைகள் கட்டாயமாக்கப்பட்டடுள்ளன . இந்நிலையில் சில மாதங்களுக்கு முன் ஹரியானா மாநிலத்தில் கீதை ஸ்லோகங்கள் பள்ளி பாடத்திட்டங்களில் இணைக்கப்பட்டது . இதற்கு ஏற்கனவே எதிர்ப்புகள் வலுத்து வரும் நிலையில் தற்போது பள்ளி பிரார்த்தனைகளில் காயத்ரி மந்திரம் பயன்படுத்துவது குறித்த முடிவு எடுக்கப்பட்டுள்ளது . இதுகுறித்து ஹரியானா மாநில கல்வி அமைச்சர் ஆர் . பி . ஷர்மா கூறுகையில் , ' காயத்ரி மந்திரம் நமது ஞானிகள் மற்றும் ரிஷிகள் உலகிற்கு அளித்த நன்கொடை . ஹரியானா பள்ளிகளில் காலை பிரார்த்தனைகளில் காயத்ரி மந்திரத்தை பயன்படுத்துவது தொடர்பான அறிவிப்பு வரும் நாளை வெளியாகும் என்று தெரிவித்துள்ளார் . இந்த அறிவிப்பு பிற மதத்தினர் மத்தியில் கொந்தளிப்பை ஏற்படுத்தியுள்ளதாக தகவல்கள் வெளியாகியுள்ளது .


இந்த வருட புத்தாண்டை , நடிகை எமி ஜாக்சன் அவருடைய காதலருடன் கொண்டாடி மகிழ்ந்தார் . இதை தொடர்ந்து எமியின் காதலருடைய சொத்து விவரங்கள் வெளியாகி அனைவரையும் அதிர்ச்சியாகி உள்ளது . நடிகை எமி ஜாக்சன் , இங்கிலாந்தில் வசிக்கும் தொழிலதிபர் ஜார்ஜ் பெனாய்ட் என்பவரை சமீப காலங்களாக காதலித்து வருவதாக கிசுகிசுக்கப்பட்ட நிலையில் தற்போது இவர்களுடைய நிச்சயதார்த்தம் நடந்துள்ளதாக கூறப்படுகிறது . விரைவில் இருவரும் திருமணம் செய்து கொள்ள உள்ளதாகவும் தகவல் வெளியாகியுள்ளது . எமி ஜாக்சனுக்கு , இது நான்காவது காதல் , ஏற்கனவே இந்தி நடிகர் பிரகத் பாபர் , அடுத்து பாக்சர் ஜோ சில்க்ரிக் ஆகியோருடன் காதலில் இருந்தார் என்பது அனைவரும் அறிந்தது தான் . கடைசியாக 22வயது நடிகரான தாமஸுடன் ஆறு மாதங்கள் சேர்ந்து வாழ்ந்து பிரிந்தார் . இவர்களை தொடர்ந்து , சமீபகாலங்களாக பிரபல தொழிலதிபர் ஜார்ஜ் பெனாய்ட்டுடன் காதலில் உள்ளார் . இருவரும் தற்போது தங்களுடைய காதலை அடுத்த நிலைக்கு எடுத்து செல்ல உள்ளதாக கூறப்படுகிறது . அதாவது இருவரும் திருமணத்திற்கு தயாராகி உள்ளதாகவும் இதற்க்கு இருவர் வீட்டிலும் பச்சை கொடி காட்டியதால் , தற்போது நிச்சயதார்த்த நிகழ்ச்சி அரங்கேறி உள்ளதாக பாலிவுட் வட்டாரத்தில் பரவலாக கூறப்படுகிறது . மேலும் தற்போது ஜார்ஜ் பெனாய்ட்வின் சொத்து விவரம் வெளியாகி கேட்பவர்களை தலைசுற்ற வைத்துள்ளது . இவருக்கு இருக்கும் மொத்த சொத்தின் மதிப்பு 400 மில்லியன் பவுண்டுகள் . இது இந்திய மதிப்பில் ரூபாய் 3 ஆயிரத்து 500 கோடிக்கும் மேல் என மதிப்பிடப்பட்டுள்ளது . புடிச்சாலும் புளியம் கொம்பாய் பிடித்து விட்டார் எமி என அவருடைய ரசிகர்கள் இப்போதே திருமண வாழ்த்துக்களை கூறி வருகிறார்கள் .


சொல்வதெல்லாம் உண்மை நிகழ்ச்சி , வெகு காலமாக பிரபல தொலைக்காட்சியில் ஒன்றில் ஒளிபரப்பாகி வந் , த ஒரு ரியாலிட்டி ஷோ . மக்கள் பிரச்சனைகளை ஊரறிய பஞ்சாயத்து செய்வது தான் இந்த நிகழ்ச்சி . சமுக வலைதளங்களில் வெகுவாக விமர்சிக்கப்பட்டாலும் , மக்கள் மத்தியில் இந்த நிகழ்ச்சிக்கு என ஒரு தனி இடம் இப்போதும் இருக்கிறது . இந்த நிகழ்ச்சி குறித்து தொடுக்கப்பட்டிருந்த , ஒரு பொது நல வழக்கிற்கு தீர்ப்பு வழங்கிய , மதுரை உயர் நீதிமன்றம் ”சொல்வதெல்லாம் உண்மை” நிகழ்ச்சிக்கு , வரும் ஜூன்18 ஆம் தேதி வரை தடை விதித்து தீர்ப்பு வழங்கியது . இதனால் இந்த நிகழ்ச்சி சமீபகாலமாக ஒளிபரப்பப்படவில்லை . இது குறித்து டிவிட்டரில் ஒரு பதிவு வெளியிட்டிருக்கும் லஷ்மி ராமகிருஷ்ணன் . ”நான் இனி இயக்குனர் பணியில் முழுவீச்சில் ஈடுபடப்போகிறேன் . அதானல் சமூக ஊடகங்களில் இன்னும் சில காலத்திற்கு என்னால் பங்கு பெற இயலாது . ”சொல்வதெல்லாம் உண்மை” நிகழ்ச்சிக்காக நீங்கள் எல்லோரும் வேண்டிக் கொள்ளுங்கள் . இந்த தடை தற்காலிகமானது தான் . நிரந்தரமானது அல்ல . எங்கள் தரப்பை நாங்கள் சரி செய்யவேண்டும் . ஆனால் இந்த பிரச்சனை குறித்து இனியும் விவாதிக்க நான் விரும்பவில்லை . சேனல் அந்த பிரச்சனைகளை பார்த்து கொள்ளும் . நான் எனது வழியில் முன்னோக்கி செல்கிறேன்” என தெரிவித்திருக்கிறார் .


மெக்ஸிகன் ஓபன் டென்னிஸ்ஃ 21 - ஆவது ஏடிபி டூர் பட்டம் வென்றார் ஜுவான் மார்டின் டெல் போட்ரோ . . . மெக்ஸிகன் ஓபன் டென்னிஸ் போட்டியின் ஆடவர் ஒற்றையர் பிரிவில் ஆர்ஜென்டீனாவின் ஜுவான் மார்டின் டெல் போட்ரோ சாம்பியன் வென்றார் . மெக்ஸிகன் ஓபன் டென்னிஸ் போட்டி மெக்ஸிகோவில் நடைபெற்றது . இப்போட்டியில் நேற்று நடைபெற்ற ஆடவர் ஒற்றையர் இறுதிச்சுற்றில் உலகின் 9 - ஆம் நிலை வீரரான ஆர்ஜென்டீனாவின் டெல் போட்ரோவும் , 8 - ஆம் நிலை வீரரான தென் ஆப்பிரிக்காவின் கெவின் ஆன்டர்சனும் மோதினர் . இந்த ஆட்டத்தில் ஆன்டர்சனை 6 - 4,6 - 4 என்ற நேர் செட்களில் வீழ்த்தி டெல் போட்ரோ சாம்பியன் வென்றார் . இது அவரது 21 - ஆவது ஏடிபி டூர் பட்டமாகும் . இதுவரை 7 முறை ஆன்டர்சனை எதிர்கொண்ட டெல் போட்ரோ , தனது 7 - ஆவது வெற்றியை பதிவு செய்துள்ளார் . கடந்த ஆண்டு ஸடாக்ஹோம் டென்னிஸ் போட்டியில் பட்டத்தை தக்கவைத்த பிறகு , டெல் போட்ரோ வெல்லும் முதல் பட்டம் இதுவாகும் . அதேபோன்று , ஆடவர் இரட்டையர் பிரிவில் பிரிட்டனின் ஜேமி முர்ரே - பிரேஸிலின் புருனோ சோரஸ் இணை , 7 - 6 ( 7/4 ) , 7 - 5 என்ற செட் கணக்கில் அமெரிக்க சகோதரர்களான பாப் பிரயன் - மைக் பிரயன் ஜோடியை வீழ்த்தி சாம்பியன் பட்டம் வென்றது .


தெலுங்கு நடிகை ஸ்ரீரெட்டி , கடந்த சில தினங்களாக தொடர்ந்து தமிழ் சினிமா பிரபலங்களின் அந்தரங்க பக்கங்களை வெளியிட்டு சர்ச்சையை ஏற்படுத்து வருகிறார் . ஏற்கனவே பிரபல இயக்குனர் ஏ . ஆர் . முருகதாஸ் , நடிகர்கள் ஸ்ரீகாந்த் , ராகவா லாரன்ஸ் , சந்தீப் கிஷன் ஆகியோரின் பெயரை வெளியிட்டு . சிலரை பற்றி மோசமாக விமர்சித்திருந்தார் . இந்நிலையில் தற்போது இவர் , தமிழ் சினிமாவில் பல வெற்றிப்படங்களை கொடுத்துள்ள இயக்குனர் சுந்தர் . சி மீது பாலியல் புகார் கூறியுள்ளார் . இது குறித்து அவர் கூறுகையில் , ' இயக்குனர் சிந்தர் . சி ' அரண்மனை 2 ' படத்தின் படப்பிடிப்பு ஐதராபாத்தில் நடைபெற்றது . அப்போது அந்த படத்தின் நிர்வாக தயாரிப்பாளர் ஒருவர் தனக்கு போன் செய்ததாகவும் . அவரை நேரில் சந்தித்த போது அவர் இயக்குனர் சுந்தர் . சியை அறிமுகம் செய்து வைத்ததாகவும் , பின் அந்த சமயம் தன்னுடைய ஃபேஸ்புக் நண்பர் ஒளிப்பதிவாளர் செந்திலையும் தான் சந்தித்ததாக கூறியுள்ளார் . இயக்குனர் சுந்தர் . சி தனக்கு அவர் இயக்கம் அடுத்த படத்தில் கதாநாயகி வாய்ப்பு தருவதாக வாக்குறுதி கொடுத்து , பாலியல் ரீதியாக பயன்படுத்தி கொண்டதாக தெரிவித்து . அதன் பிறகு என்ன நடந்தது என பெருமாளுக்கே தெரியும் என்று அவர் கூறியுள்ளார் . ஸ்ரீரெட்டின் இந்த குற்ற சாட்டுக்கள் தமிழ் திரையுலகில் பெரும் அதிர்ச்சி அலைகளை உருவாக்கியுள்ளது மட்டும் இன்றி நடிகை குஷ்புவின் வாழ்க்கையிலும் சர்ச்சையை ஏற்படுத்து உள்ளது .


தென்ஆப்பிரிக்காவுக்கு எதிரான கடைசி 20 ஓவர் கிரிக்கெட் போட்டியில் இந்திய அணி வெற்றி பெற்றதுடன் தொடரையும் 2 - 1 என்ற கணக்கில் வசப்படுத்தியது . இந்தியா - தென்ஆப்பிரிக்கா அணிகள் இடையே தொடர் யாருக்கு என்பதை நிர்ணயிக்கும் 3 - வது மற்றும் கடைசி 20 ஓவர் கிரிக்கெட் போட்டி கேப்டவுனில் நடந்தது . கேப்டன் விராட் கோலி முதுகுவலியால் அவதிப்படுவதால் , கடைசி நேரத்தில் அவர் போட்டியில் இருந்து விலகினார் . இதனால் ரோகித் சர்மா இந்திய அணியின் கேப்டன் பொறுப்பை ஏற்றார் . கோலிக்கு பதிலாக தினேஷ் கார்த்திக் சேர்க்கப்பட்டார் . இதே போல் யுஸ்வேந்திர சாஹல் , ஜெய்தேவ் உனட்கட் நீக்கப்பட்டு அக்ஷர் பட்டேல் , பும்ரா இடம் பிடித்தனர் . தென்ஆப்பிரிக்க அணியில் இரு மாற்றமாக ஜான் ஸ்மட்ஸ் , பேட்டர்சன் கழற்றிவிடப்பட்டு அவர்களுக்கு பதிலாக புதுமுக வீரர் கிறிஸ்டியான் ஜோங்கெர் , பாங்கிசோ இடம்பெற்றனர் . ‘டாஸ்’ ஜெயித்த தென்ஆப்பிரிக்க கேப்டன் டுமினி , முதலில் இந்தியாவை பேட் செய்ய கேட்டுக் கொண்டார் . இந்திய அணியின் தொடக்க ஆட்டக்காரர்களாக ரோகித் சர்மாவும் , ஷிகர் தவானும் நுழைந்தனர் . முதல் ஓவரில் 2 பவுண்டரி ஓடவிட்ட ரோகித் சர்மா 11 ரன்கள் எடுத்தபோது வேகப்பந்து வீச்சாளர் ஜூனியர் டாலாவின் அடுத்த ஓவரில் எல் . பி . டபிள்யூ . ஆனார் . இந்த தொடரில் மூன்று ஆட்டங்களிலும் அவரது பந்து வீச்சுக்கே ரோகித் சர்மா இரையாகியிருக்கிறார் . அடுத்து வந்த சுரேஷ் ரெய்னா சந்தித்த முதல் பந்தையே சிக்சருக்கு அனுப்பி குதூகலப்படுத்தினார் . அவர் வேகமாக ஆடிய போதிலும் , ஷிகர் தவான் தென்ஆப்பிரிக்க பந்து வீச்சை எதிர்கொள்வதில் தடுமாறினார் . இதனால் வேறு வழியின்றி ஒன்று , இரண்டு ரன்கள் வீதமே எடுத்துக் கொண்டிருந்தார் . 9 ரன்னில் கேட்ச் கண்டத்தில் இருந்து தப்பி பிழைத்த தவான் , 29 - வது பந்தில் தான் முதல் பவுண்டரியே அடித்தார் . மறுமுனையில் சுரேஷ் ரெய்னா 27 பந்துகளில் 1 சிக்சர் , 5 பவுண்டரிகள் விளாசி 43 ரன்கள் சேர்த்தார் . அவர் ஷம்சியின் சுழலில் பந்தை சிக்சருக்கு தூக்குவதற்கு முயற்சித்து எல்லைக்கோடு அருகே கேட்ச் ஆகி அவுட் ஆனார் . அடுத்து வந்த மனிஷ் பாண்டே 13 ரன்களில் அவுட் ஆனார் . . இதற்கிடையே 34 ரன்னில் இருந்த போது மறுபடியும் கேட்ச் வாய்ப்பில் இருந்து தப்பிய ஷிகர் தவான் 47 ரன்கள் எடுத்து அவுட் ஆனார் . தொடர்ந்து ஆடிய டோனி 12 ரன்னும் ஹர்திக் பாண்ட்யா 21 ரன்னும் தினேஷ் கார்த்திக் 13 ரன்னும் எடுத்தனர் . நிர்ணயிக்கப்பட்ட 20 ஓவர்களில் இந்திய அணி 7 விக்கெட் இழப்புக்கு 172 ரன்கள் சேர்த்தது . தென்ஆப்பிரிக்க தரப்பில் ஜூனியர் டாலா 3 விக்கெட்டுகளும் , கிறிஸ் மோரிஸ் 2 விக்கெட்டுகளும் வீழ்த்தினர் . பின்னர் 173 ரன்கள் இலக்கை நோக்கி ஆடிய தென்ஆப்பிரிக்காவுக்கு , இந்திய பவுலர்கள் கடுமையான நெருக்கடி கொடுத்தனர் . ஆமை வேகத்தில் ஆடிய தென்ஆப்பிரிக்க வீரர்கள் முதல் 8 ஓவர்களில் ஒரு விக்கெட்டுக்கு 38 ரன்கள் மட்டுமே எடுத்திருந்தனர் . ஹென்ரிச் கிளாசென் இந்த முறை அவர்களுக்கு கைகொடுக்கவில்லை . ஆனால் கேப்டன் டுமினி அரைசதம் விளாசி அந்த அணிக்கு கொஞ்சம் நம்பிக்கையூட்டினார் . கடைசி கட்டத்தில் புதுமுக வீரர் ஜோங்கெர் அச்சுறுத்தியதால் ஆட்டத்தில் பரபரப்பு தொற்றிக்கொண்டது . கடைசி ஓவரில் அந்த அணியின் வெற்றிக்கு 19 ரன்கள் தேவைப்பட்டது . உச்சக்கட்ட டென்ஷனுக்கு மத்தியில் 20 - வது ஓவரை வீசிய புவனேஷ்வர்குமார் 11 ரன்கள் மட்டுமே விட்டுக்கொடுத்ததுடன் , ஜோங்கெரின் விக்கெட்டையும் வீழ்த்தி இந்தியாவின் வெற்றியை உறுதிப்படுத்தினார் . 20 ஓவர்களில் தென்ஆப்பிரிக்க அணி 6 விக்கெட்டுக்கு 165 ரன்களே எடுத்தது . இதன் மூலம் இந்திய அணி 7 ரன் வித்தியாசத்தில் திரில் வெற்றியை சுவைத்ததுடன் , தொடரையும் 2 - 1 என்ற கணக்கில் சொந்தமாக்கியது .


விஜய் டிவியில் ஒளிபரப்பான , ' கலக்க போவது யாரு ' நிகழ்ச்சி மூலம் பல குரல்களில் பேசி ரசிகர்கள் மத்தியில் மிகவும் பிரபலமானவர் நவீன் . இவர் காதலித்து பதிவு திருமணம் செய்துக்கொண்ட திவ்யா என்கிற பெண்ணை ஏமாற்றிவிட்டு மலேசியாவை சேர்ந்த கிருஷ்ணகுமாரி என்ற பெண்ணை திருமணம் செய்ய உள்ளதாக கடந்த சில மாதத்திற்கு முன் , கூறி பரபரப்பை ஏற்படுத்தினார் முதல் மனைவி திவ்யா . மேலும் நீலாங்கரையில் நடைபெற்ற நவீன் மற்றும் கிருஷ்ணா குமாரி திருமணத்தையும் அதிரடியாக தடுத்து நிறுத்து , பதிவு திருமணம் செய்துக்கொண்ட ஆதாரங்களை வெளியிட்டார் . திவ்யா பரபரப்பு குற்றசாட்டுஃ இந்நிலையில் திவ்யா தற்போது கூறியுள்ளது என்னவென்றால் . . . நவீன் தான் சிறுமியாக இருக்கும் போதே தனக்கு பாலியல் தொந்தரவு கொடுத்துள்ளதாக திடுக்கிடும் தகவல் ஒன்றை கூறியுள்ளார் . இதுகுறித்து இவர் சமீபத்தில் கொடுத்துள்ள ஒரு பேட்டியில் . . . 2007 ஆம் ஆண்டில் இருந்தே தனக்கு நவீனை நன்றாக தெரியும் . அப்போது நவீனின் அம்மா என் அம்மாவிடம் சிறு தொகை கடனாக பெற்றார் . ஆனால் அவரால் என் அம்மாவிடம் வாங்கிய தொகையை திருப்பி கொடுக்க முடியவில்லை . அந்த கடனை அடைக்கும் விதத்தில் நவீனின் தங்கை எனக்கு டியூசன் எடுத்தார் . அதற்காக நான் அவர் வீட்டிற்கு தினமும் செல்வேன் , அப்போது தான் தனக்கும் நவீனுக்கும் பழக்கம் ஏற்பட்டது . வழக்கம் போல் ஒரு நாள் நான் டியூசன் சென்ற போது . . . வீட்டில் நவீனை தவிர யாருமில்லை . அந்த தனிமையை பயன்படுத்திக்கொண்டு நவீன் எனக்கு பாலியல் துன்புறுத்தல் கொடுத்தார் . ஆனால் நவீன் மீது எனக்கும் காதல் இருந்ததால் அதை நான் யாரிடமும் கூறவில்லை . என்னை திருமணம் செய்துக்கொண்டு காலம் முழுவதும் என்னுடன் இருப்பார் என நான் எதிர்பார்த்தேன் , ஆனால் தற்போது நிலைமையே மாறியுள்ளது என மிகவும் வேதனையோடு கூறியுள்ள திவ்யா , நவீனின் தங்கை திருமணத்திற்கு கூட ஒரு லட்சம் பண உதவி செய்துள்ளதாக கூறுகிறார் . கிருஷ்ணா குமாரிஃ நவீனுக்கு தோழியாக அறிமுகமான கிருஷ்ண குமாரி பற்றி திவ்யா கூறுகையில் , முதலில் நவீன் கிருஷ்ண குமாரியுடன் டப்ஸ் மேட்ச் செய்து தொடர்ந்து வெளியிட்டு வந்தார் . அதனை நான் கேட்டதற்கு இவரை தான் நான் திருமணம் செய்ய உள்ளேன் என கூறி அதிரவைத்தார் . நவீன் தன்னுடைய கணவர் என நான் கிருஷ்ணகுமாரியிடம் கூறியதற்கு அவர் தன்னை தகாத வார்த்தைகளால் திட்டினார் . மேலும் இருவரும் சேர்ந்து என்னை கேவலப்படுத்தும் விதத்தில் என்னுடைய புகைப்படங்களை மார்பிங் செய்து வெளியிட்டுள்ளதாகவும் , இனியும் இந்த நிலை தொடர்ந்தால் தான் சாவதை விட வேறு வழி இல்லை என கூறியுள்ளார் .


திமுகவினரால் தூர்வாரப்பட்ட சர்ச்சைக்குரிய கட்சிராயன் ஏரியை திமுக செயல் தலைவர் மு . க . ஸ்டாலின் வரும் 31 ஆம் தேதி பார்வையிடுகிறார் . சேலம் மாவட்டம் எடப்பாடி தொகுதி எருமைப்பட்டியில் உள்ள கட்சராயன் ஏரியை தி . மு . க . செயல்தலைவர் மு . க . ஸ்டாலின் அறிவுரைப்படி அங்குள்ள தி . மு . க . வினர் தூர் வாரி செம்மைபடுத்தி இருந்தனர் . முதலமைச்சர் எடப்பாடி பழனிசாமி தொகுதியில் உள்ள ஏரியை எப்படி எதிர்க்கட்சியை சேர்ந்தவர்கள் தூர் வாரி பொதுமக்கள் பயன்பாட்டுக்கு விடலாம் என்று அ . தி . மு . க . சார்பில் குற்றம் சாட்டப்பட்டது . அதுமட்டுமல்ல ஏரி கரைகளை உடைத்து அங்கிருந்த வண்டல் மண்ணை டிராக்டரில் இரவோடு இரவாக அப்புறப்படுத்தும் பணியில் ஈடுபட்டனர் . இதை கண்டித்து தி . மு . க . வினர் சாலை மறியல் போராட்டம் நடத்தியதால் அங்கு பதட்டமான நிலை நிலவியது . பின்னர் ஏரியை பார்வையிட சென்ற மு . க . ஸ்டாலின் தடுத்து நிறுத்தப்பட்டு கைது செய்யப்பட்டார் . இதனையடுத்து , திமுகவினர் சீரமைத்த ஏரியை ஸ்டாலின் பார்க்க அனுமதி மறுத்ததை எதிர்த்து சென்னை ஐகோர்ட்டில் வழக்கு தொடரப்பட்டிருந்தது . வழக்கை விசாரித்த நீதிபதி துரைசாமி , ஸ்டாலினை அனுமதிக்க அரசுக்கு உத்தரவிட்டார் . ஏரியை ஸ்டாலின் பார்க்கக்கூடாது என்று அரசு சொல்வது சட்ட விரோதம் என்று நீதிபதி குற்றம் சாட்டினார் . மேலும் ஸ்டாலின் 25 பேருடன் சென்று கட்சிராயன் ஏரியை பார்வையிட அனுமதி அளித்தார் . இந்நிலையில் , சர்ச்சைக்குரிய கட்சராயன் ஏரியை மு . க . ஸ்டாலின் வரும் ஆகஸ்ட் 31 - ம் தேதி பார்வையிட செல்ல உள்ளதாக திமுக சார்பில் அறிவிக்கப்பட்டுள்ளது .


நாடாளுமன்ற தேர்தலில் தி . மு . கவுடன் கூட்டணி என்கிற பேச்சே கூடாது என்று நிர்வாகிகளிடம் பா . ம . க இளைஞர் அணித் தலைவர் அன்புமணி கூறியுள்ளதாக தகவல் வெளியாகியுள்ளது . கடந்த நாடாளுமன்ற தேர்தலின் போது பா . ஜ . க –தே . மு . தி . க உள்ளிட்ட கட்சிகளுடன் இணைந்து பா . ம . க களம் இறங்கியது . போட்டியிட்ட தொகுதிகளில் தருமபுரியில் அன்புமணி தவிர்த்து மற்ற அனைத்து தொகுதிகளிலும் பா . ம . க தோல்வியை தழுவியது . தொடர்ந்து நடைபெற்ற சட்டமன்ற தேர்தலில் தனித்து பா . ம . க . களம் இறங்கியது . ஒரு தொகுதியில் கூட பா . ம . க வேட்பாளர்களால் வெற்றி பெற முடியவில்லை . பென்னாகரம் தொகுதியில் போட்டியிட்ட அன்புமணி ராமதாசால்கூட வெற்றி பெற முடியவில்லை . இதனால் வரும் நாடாளுமன்ற தேர்தலில் தற்போதுள்ள எம் . பி தொகுதியையாவது தக்க வைத்துக் கொள்ள வேண்டும் என்றால் கூட்டணி அவசியம் என்கிற முடிவுக்கு பா . ம . க . வந்துள்ளது . ஆனால் யாருடன் கூட்டணி என்கிற கேள்வி எழும் போது தான் பா . ம . க . மூத்த நிர்வாகிகளுக்கு குழப்பம் ஏற்பட்டுள்ளது . கடந்த சில வருடங்களாகவே தி . மு . க . மற்றும் அ . தி . மு . க . வை அன்புமணி கடுமையாக விமர்சித்து வருகிறார் . மு . க . ஸ்டாலின் தன்னுடன் நேருக்கு நேர் விவாத்திற்கு வர வேண்டும் என்றெல்லாம் சவால் விடுத்து பார்த்துவிட்டார் . இதனால் தி . மு . க –பா . ம . க இடையே கூட்டணி மலர்வதற்கான வாய்ப்பு மிக மிக குறைவு . அதே போல் அ . தி . மு . க . வுடன் கூட்டணி என்று அன்புமணி நினைத்து கூட பார்க்கமாட்டார் . மீதம் இருப்பவர்களில் பா . ஜ . க . மற்றும் தே . மு . தி . க . இவர்களுடன் கூட்டணி வைப்பதால் எந்த பிரயோஜனமும் இல்லை என்கிற முடிவுக்கு பா . ம . க வந்துவிட்டது . எஞ்சியிருப்பவர்களில் டி . டி . வி . தினகரன் மட்டுமே பா . ம . க . வுக்கு தோதான ஆளாக இருக்கிறார் . தினகரனும் நாடாளுமன்ற தேர்தலில் கூட்டணி அமைத்து போட்டியிடுவது குறித்து யோசித்து வருகிறார் . மேலும் அ . தி . மு . கவை தவிர்த்து மற்ற அனைத்து கட்சிகளுடனும் நல்லுறவுடன் இருக்கவே தினகரன் விரும்புகிறார் . அண்மையில் கமல் நடத்திய அனைத்து கட்சி கூட்டத்திற்கு கூட தனது பிரதிநிதியாக தங்கதமிழ்செல்வனை தினகரன் அனுப்பி வைத்தார் . அந்த கூட்டத்தில் பா . ம . க சார்பில் அன்புமணி கலந்து கொண்டிருந்தார் . இதனால் நாடாளுமன்ற தேர்தலில் தினகரனுடன் கூட்டணி வைத்து போட்டியிட்டால் என்ன ? என்று அன்புமணி யோசித்து வருவதாக சொல்லப்படுகிறது .


ஐஎஸ்எல் கால்பந்தாட்டத்தின் முதல் போட்டியி மும்பை சிட்டியை எதிர்கொள்ள போகும் பெங்களூரு எஃப்சி அணி வீரர் சுனில் சேத்ரி மற்ற அணிகளை போலவே அதையும் எதிர்கொள்வேன் என்று தெரிவித்தார் . ஐஎஸ்எல் போட்டியில் இதுவரை மும்பை சிட்டி எஃப்சி அணிக்காக விளையாடி வந்த சுனில் இந்த சீசனில் புதிதாக களம் காணும் பெங்களூரு எஃப்சி அணிக்காக விளையாடுகிறார் . இதுகுறித்து பெங்களூரு எஃப்சி அணி வீரர் சுனில் சேத்ரி செய்தியாளர்களிடம் தெரிவித்ததுஃ “ஐஎஸ்எல் போட்டியில் இதுவரை மும்பை அணிக்காக மட்டுமே விளையாடி வந்தேன் . எனவே , அந்த அணி உரிமையாளர் , ரசிகர்கள் என எல்லோருமே எனக்கு பிடித்தமானவர்கள் . அந்த அணிக்கென என் மனதில் தனி இடம் உண்டு . இந்த சீசனில் பெங்களூரு எஃப்சி அணிக்காக விளையாடுகிறேன் . களத்தில் விளையாடும்போது , மும்பை அணி எனது எதிரணிதான் . அந்த வகையில் எனது மனதில் எந்தச் சலனமும் இருக்காது . இதர அணிகளுக்கு எதிரான ஆட்டத்தைப் போலவே அந்த அணிக்கு எதிரான ஆட்டத்திலும் விளையாடுவேன் . ஆனால் , இந்த சீசனில் புதிதாக பங்கேற்கும் பெங்களூரு அணி , தனது முதல் போட்டியிலேயே மும்பையை எதிர்கொள்வது எதிர்பாராத ஒன்று . இந்த சீசனில் ஜாம்ஷெத்பூர் , பெங்களூரு என புதிய இரு அணிகள் இணைந்துள்ளதால் கூடுதல் ஆட்டங்கள் நடைபெறவுள்ளன . என்னைப் பொருத்த வரையில் இது மகிழ்ச்சிக்குறியது . ஐ - லீக் உள்ளிட்ட போட்டிகளில் இதுவரை சிறப்பாக ஆடியுள்ள பெங்களூரு அணி , ஐஎஸ்எல் போட்டியிலும் முத்திரை பதிக்கும்” என்று சுனில் சேத்ரி கூறினார் .


இன்டியன் வெல்ஸ் டென்னிஸ் போட்டியில் மகளிர் ஒற்றையர் பிரிவு 3 - வது சுற்று ஒன்றில் செரீனா வில்லியம்ஸ் மற்றும் வீனஸ் வில்லியம்ஸ் மோதுகின்றனர் . இன்டியன் வெல்ஸ் டென்னிஸ் அமெரிக்காவில் நடைபெறுகிறது . இதன் 2 - வது சுற்றில் போட்டித் தரவரிசையில் 8 - வது இடத்தில் இருக்கும் அமெரிக்காவின் வீனஸ் வில்லியம்ஸ் 6 - 3,6 - 4 என்ற நேர் செட்களில் ருமேனியாவின் சொரானா சிர்ஸ்டியாவை வீழ்த்தினார் . அதேபோன்று மற்றொரு ஆட்டத்தில் செரீனா வில்லியம்ஸ் , 7 - 6 ( 7/5 ) , 7 - 5 என்ற செட்களில் நெதர்லாந்தின் கிகி பெர்டன்ûஸ வென்றார் . இதுகுறித்து செரீனா வில்லியம்ஸ் , " நாங்கள் இருவரும் மோதவுள்ளோம் . ஒருவர் போட்டியை விட்டு வெளியேற வேண்டும் . உண்மையில் , எனக்கெதிராக வேறு எவரேனும் விளையாட வேண்டும் என்று விரும்புகிறேன் . எனினும் , இந்த மோதல் நிகழ்ந்தாக வேண்டியுள்ளது ' என்றார் . இதுகுறித்து வீனஸ் வில்லியம்ஸ் , " செரீனா சறுக்கல்களை சந்தித்ததாக தெரியவில்லை . அவர் மிகச் சிறப்பான முறையில் மீண்டு வந்துள்ளார் ' என்றார் . செரீனா இந்த முறை சாம்பியன் ஆகும் பட்சத்தில் , இன்டியன் வெல்ஸ் பட்டத்தை 3 முறை வென்ற முதல் வீராங்கனை என்ற பெருமையை பெறுவார் என்பது குறிப்பிடத்தக்கது .


கோவையில் நடைபெற்று வரும் தேசிய இளையோர் தடகளப் போட்டியில் அரியாணா அணி தொடர்ந்து ஆதிக்கம் செலுத்தி வருகிறது . தமிழ்நாடு தடகள சங்கம் சார்பில் 32 - ஆவது தேசிய ஜூனியர் தடகளப் போட்டிகள் கோவை நேரு விளையாட்டு அரங்கில் நடைபெற்று வருகின்றன . இரண்டாவது நாளான வெள்ளிக்கிழமை நடைபெற்ற 18 வயதுக்குள்பட்டோருக்கான மகளிர் ஈட்டி எறிதலில் தமிழகத்தின் என் . ஹேமமாலினி 45.26 மீ . தூரம் எறிந்து முதலிடம் பிடித்தார் . ராஜஸ்தானின் சஞ்சனா ( 43.10 மீ . ) , அஸ்ஸாமின் ருஞ்சுன் ( 43.02 மீ . ) ஆகியோர் அடுத்த இரு இடங்களைப் பிடித்தனர் . 20 வயதுக்குள்பட்டோருக்கான மகளிர் கம்பு ஊன்றித் தாண்டுதலில் தமிழகத்தின் ஏ . நிஷாபானு 3.30 மீ . உயரம் தாண்டி முதலிடம் பிடித்தார் . கேரளத்தின் அஞ்சலி ( 3.05 மீ . ) , 2 - ஆவது இடத்தையும் , உத்தரப் பிரதேசத்தின் மஹி படேல் ( 2.90 மீ . ) 3 - ஆவது இடத்தையும் பிடித்தனர் . 18 வயதுக்குள்பட்டோருக்கான ஆடவர் நீளம் தாண்டுதலில் கேரளத்தின் ஸ்ரீசங்கர் 7.52 மீ . தூரம் தாண்டி முதலிடத்தையும் , தமிழகத்தின் எம் . மகேஷ் ( 6.95 மீ . ) 2 - ஆவது இடத்தையும் , அரியாணா வின் அனில் குமார் ( 6.94 மீ ) 3 - ஆவது இடத்தையும் பிடித்தனர் . 20 வயதுக்குள்பட்ட மகளிருக்கான 100 மீ . தடை தாண்டும் ஓட்டத்தில் ஜார்க்கண்டின் அனுரூபா ( 14.30 விநாடிகள் ) முதலிடத்தையும் , தமிழகத்தின் சி . கனிமொழி ( 14.48 விநாடிகள் ) 2 - ஆவது இடத்தையும் , மகாராஷ்டிரத்தின் அங்கிதா ( 14.51 விநாடிகள் ) 3 - ஆவது இடத்தையும் பிடித்தனர் . முன்னதாக வியாழக்கிழமை நடைபெற்ற 14 வயதுக்குள்பட்ட மகளிருக்கான டிரையத்லான் போட்டியில் தமிழகத்தைச் சேர்ந்த ஜே . கோல்சியா முதலிடம் பிடித்தார் . இவர் நெல்லை மாவட்டம் , வடக்கன்குளம் புனித தெரசா மேல்நிலைப் பள்ளி மாணவியாவார் . 22 மாநில அணிகள் பங்கேற்றுள்ள இந்தப் போட்டியில் 2 - ஆவது நாளின் முடிவில் அரியாணா அணி 134 புள்ளிகளுடன் முதலிடத்தில் உள்ளது . உத்தரப் பிரதேசம் , கேரள அணிகள் முறையே 102,98 புள்ளிகளுடன் 2 மற்றும் 3 - ஆவது இடங்களிலும் , தமிழகம் 80 புள்ளிகளுடன் 4 - ஆவது இடத்திலும் உள்ளன .


ஆஸ்திரேலியாவிற்கு எதிரான ஆட்டத்தில் இந்திய அணியில் உமேஷ் யாதவ் , முகமது சமி ஆகியோர் மீண்டும் சேர்க்கப்பட்டுள்ளதால் களம் காண தயாராக இருக்கின்றனர் . ஆஸ்திரேலியாவிற்கு எதிரான ஒருநாள் கிரிக்கெட் தொடரின் முதல் மூன்று ஆட்டங்களில் விளையாட உள்ள 16 பேர் கொண்ட இந்திய அணி நேற்று அறிவிக்கப்பட்டது . ஆஸ்திரேலியாவிற்கு எதிரான ஒருநாள் கிரிக்கெட் தொடரின் முதல் மூன்று ஆட்டங்களில் இந்திய அணியில் வேகப்பந்து வீச்சாளர்களான உமேஷ் யாதவ் , முகமது சமி ஆகியோர் சேர்க்கப்பட்டுள்ளனர் . இலங்கைக்கு எதிரான தொடரில் அவர்களுக்கு ஓய்வளிக்கப்பட்டிருந்த நிலையில் இந்த அணியில் அவர்கள் இடம்பெற்றுள்ளனர் . சுழற்பந்து வீச்சாளர்களான அஸ்வின் , ஜடேஜா ஆகியோர் இந்த அணியில் இருந்து நீக்கப்பட்டுள்ளனர் . இதில் அஸ்வின் இங்கிலாந்தில் நடைபெறும் உள்நாட்டு கிரிக்கெட் போட்டியில் பங்கேற்கச் சென்றுள்ளார் . வோர்செஸ்டர்ஷைர் அணியில் விளையாடும் அஸ்வினுக்கு இன்னும் இரண்டு ஆட்டங்கள் உள்ளதால் ஆஸ்திரேலியாவுக்கு எதிரான ஆட்டத்தில் பங்கேற்க முடியாமல் போனது . இந்திய அணியின் தேர்வுக் குழுத் தலைவர் எம்எஸ்கே பிரசாத் கூறியதுஃ " சுழற்சி முறையில் வீரர்களுக்கு வாய்ப்பு அளிக்கும் கொள்கையின் அடிப்படையில் , அஸ்வின் , ஜடேஜாவுக்கு ஓய்வு அளிக்கப்பட்டுள்ளது . இலங்கைக்கு எதிரான தொடரில் சிறப்பாக ஆடிய யுவேந்திர சாஹல் , அக்ஸர் படேல் ஆகியோர் தங்களது திறமையை தொடர்ந்து நிரூபிக்க வாய்ப்பு அளிக்கப்பட்டுள்ளது ' என்றார் . இந்திய அணி விபரம்ஃ விராட் கோலி ( கேப்டன் ) , ரோஹித் சர்மா ( துணை கேப்டன் ) , ஷிகர் தவன் , கே . எல் . ராகுல் , மணீஷ் பாண்டே , கேதார் ஜாதவ் , அஜிங்க்ய ரஹானே , தோனி ( விக்கெட் கீப்பர் ) , ஹார்திக் பாண்டியா , அக்ஸர் படேல் , குல்தீப் யாதவ் , யுவேந்திர சாஹல் , ஜஸ்பிரித் பூம்ரா , புவனேஸ்வர் குமார் , உமேஷ் யாதவ் , முகமது சமி .


மவுன குரு’ என்ற ஒரு தரமான படத்தை இயக்கிவிட்டு ஏழு ஆண்டுகள் தலைமறைவாக இருந்த இயக்குநர் சாந்தகுமார் இன்று தனது அடுத்த பட அறிவிப்பை வெளியிட்டார் . அருள்நிதி , இனியா நடிப்பில் 2011ம் ஆண்டு வெளியான படம் ‘மவுன குரு’ . விமர்சகர்களால் பெரிதும் சிலாகிக்கப்பட்ட இப்படம் நல்ல வசூலையும் கண்டது . இதே படத்தின் இந்தி ரைட்ஸ் உரிமையை சாந்தகுமாரிடம் ’முறையாகப் பெற்று’ ஏ . ஆர் . முருகதாஸ் ’அகிரா’ என்ற பெயரில் இந்தியில் இயக்கியிருந்தார் . முறையே கன்னடம் , தெலுங்கு மொழிகளிலும் ‘குரு’ , சங்கரா’ என்ற பெயர்களில் ரீமேக் பண்ணப்பட்டு இப்படம் பெரும் வெற்றி கண்டது . ஆனால் சாந்தகுமாருக்கு அடுத்த படம் கிடைப்பதற்கு ஏழு ஆண்டுகள் ஆகியுள்ளது . இவரை இவ்வளவு வருடம் காக்க வைத்ததில் பெரும்பங்கு அண்ணன் தம்பிகளான சூர்யாவுக்கும் கார்த்திக்கும் உண்டு என்று செய்திகள் இருந்த நிலையில் அதற்கு பிராயச்சித்தமாக , ஸ்டூடியோ கிரீன் பட நிறுவனம் சார்பில் ஞானவேல்ராஜா தயாரிக்கும் இப்படத்திற்கு ‘மகாமுனி’என்று பெயர் சூட்டப்பட்டுள்ளது . இயக்குநரின் முதல் படமான ‘மவுன குரு’ போலவே இப்படமும் க்ரைம் த்ரில்லர் வகையறாதான் என்பதை படத்தின் டைட்டிலை வைத்தே யூகிக்க முடிகிறது . இதில் நடிகர் ஆர்யா , நடிகை மஹிமா நம்பியார் , இந்துஜா , ஜுனியர் பாலையா , ஜெயப்ரகாஷ் , அருள் தாஸ் , ஜி எம் சுந்தர் , காளி வெங்கட் உள்ளிட்ட பலர் நடிக்கிறார்கள் . இப்படத்திற்கு கதை , திரைக்கதை , வசனம் எழுதி இயக்குகிறார் சாந்தகுமார் . இந்தப் படத்தின் ஒளிப்பதிவை அருண் பத்மநாபன் கவனிக்க , எஸ் எஸ் தமன் இசையமைக்கிறார் . பாடல்களை கவிஞர் முத்துலிங்கம் எழுதுகிறார் . தேசிய விருதுபெற்ற விஜே சாபு ஜோசப் படத்தை தொகுக்க , ரெம்போன் பால்ராஜ் கலை இயக்குநராக பணியாற்றுகிறார் . சண்டை பயிற்சியை ஆக்சன் பிரகாஷ் மேற்கொள்கிறார் .


சமூக அக்கறையுடன் கூடிய படமொன்றை முதலில் இயக்கவுள்ளேன் . இதில் மகேஷ் பாபு நாயகனாக நடிக்கவுள்ளார் என இந்தியாவின் பிரமாண்ட இயக்குனர் ராஜ மௌலி தனது புதிய படம் பற்றிய அறிவிப்பை வெளியிட்டுள்ளார் . ஷாகித் கபூர் , ரன்வீர் சிங் , தீபிகா படுகோன் நடிப்பில் உருவாகியுள்ள பத்மாவதி படத்தின் டிரெய்லர் சமீபத்தில் வெளியாகி இந்தியா முழுவதும் நல்ல வரவேற்பைப் பெற்றுள்ளது . இப்படத்தில் பாகுபலி படத்தின் பிரம்மாண்டத்தை ஒத்திருக்கிறது என்று பரவலாகக் கருதப்படுகிறது . இந்நிலையில் பாகுபலி படத்தின் இயக்குநரே பத்மாவதி இயக்குநர் சஞ்சய் லீலா பன்சாலியையும் வெகுவாகப் பாராட்டியுள்ளார் . இது தொடர்பாக அவர் தனது ட்விட்டர் பக்கத்தில் வெளியிட்டுள்ளார் . " மிக அழகாக வந்துள்ளது . ஒவ்வொரு ஃப்ரேமும் கச்சிதமாக உள்ளது " என்று குறிப்பிட்டுள்ளார் . இதனையடுத்து பாகுபலிக்குப்பின் தனது அடுத்த படம் குறித்து எந்தத் தகவலையும் வெளியிடாமல் இருந்த ராஜமௌலி தற்போது முதன்முறையாக அடுத்த இரு படங்கள் குறித்துப் பேசியுள்ளார் . அதில் , " சமூக அக்கறையுடன் கூடிய படமொன்றை முதலில் இயக்கவுள்ளேன் . இதனை டி . வி . வி . தனய்யா தயாரிக்கவுள்ளார் . இதனையடுத்து 2019இல் மகேஷ்பாபு நடிக்கவுள்ள படத்தை இயக்கவுள்ளேன் . இந்தப்படத்தை கே . எல் . நாராயணா தயாரிக்கவுள்ளார் " என்று தெரிவித்துள்ளார் . சமூக அக்கறை நிறைந்த , நாட்டு நடப்பை மையப்படுத்தி எடுக்கும் தனது அடுத்த படம் எந்த மொழியில் இருக்கும் , யார் நடிக்கவுள்ளார்கள் உள்ளிட்ட எதுவும் இன்னும் முடிவாகவில்லை என்றும் குறிப்பிட்டுள்ளார் .


இயக்குனர் பாக்யராஜ் கண்ணன் இயக்கத்தின் சிவகார்த்திககேயன் மற்றும் கீர்த்தி சுரேஷ் நடித்துள்ள , ரெமோ படம் இன்று உலகம் முழுவதும் வெளியாகி மக்களிடம் நல்ல வரவேற்பை பெற்றுள்ளது . இந்நிலையில் இப்படத்தை பற்றி திரையுலகில் புது பிரச்சனையையும் எழுந்துள்ளது . இந்த பிரச்னையை நியாயமாகவும் கவனிக்க பட்டு வருகிறது . அது என்னவென்றால் , தமிழில் பெயர் வைக்கும் தமிழ் திரைப்படங்களுக்கு தமிழக அரசு வரி விலக்கு அளித்து வருகிறது . இதனால் எஸ் . எம் . எஸ் என்று பெயர் வைக்க பட்ட படம் சிவா மனசுல சக்தி , மாஸ் என்கிற பெயர் மாசிலாமனி என மாறியிருந்தது . உதயநிதியின் கெத்து , மனிதன் படங்களுக்கு வரி விலக்கு மறுக்கப்பட்டது . ஆனால் , சிவகார்த்திகேயன் நடித்த , ரெமோ படத்திற்கு , தமிழக அரசு வரிவிலக்கு அளித்துள்ளது . இது தான் தற்போது பெரும் சர்ச்சையாக எழுந்துள்ளது . ரெமோ என்பது தமிழ் வார்த்தை இல்லை , இதற்கு எப்படி வரி விலக்கு அளிக்கப்பட்டது என தமிழ் திரைப்பட உலகை சேர்ந்த பலரும் கேள்வி எழுப்பி வருகின்றனர் .


V ஸ்டுடியோஸ் மற்றும் P . G மீடியா வொர்க்ஸ் வழங்கும் திரைப்படம் மதுரைவீரன் . விஜி சுப்ரமணியன் தயாரிப்பில் , சண்முகபாண்டியன் நடிப்பில் உருவாகியுள்ள இத்திரைப்படத்தை ஒளிப்பதிவு செய்து எழுதி இயக்கியுள்ளார் P . G . முத்தையா . இப்படத்தின் முதல் சிங்கள் பாடல் “ என்ன நடக்குது நாட்டுல “ இன்று காலை 11மணியளவில் வெளியாகி அனைவரிடமும் நல்ல வரவேற்பை பெற்று வருகிறது . சமூகத்தில் நடக்கும் அவலங்களை தோலுரிக்கும் வகையில் புரட்சிகரமாக இந்த பாடல் உருவாகியுள்ளது குறிப்பிடத்தக்கது . நடிகர் சமுத்திரக்கனி முக்கிய கதாபாத்திரத்தில் தோன்றும் இந்த பாடலை கவிஞர் யுகபாரதி எழுதியுள்ளார் . இசையமைப்பாளர் சந்தோஷ் தயாநிதி இசையமைத்துள்ளார் . பாடலிலிருந்து சில வரிகள் . “ கொள்ளை அடிச்சவன் கூட்டுல , நம்ம குடும்பம் நிக்குது ரோட்டுல . எதையும் நாம பாக்காம எதுத்து கேள்வி கேக்காம , அடங்கி ஒடுங்கி கிடப்பதால ஆளுக்காளு நாட்டாம . “ போன்ற பல புரட்சிகரமான வரிகளோடு “ என்ன நடக்குது நாட்டுல “ பாடல் வெளிவந்து பரபரப்பை கிளப்பியுள்ளது . இந்த பாடல் வெளியாவதற்கு முன்னரே என்ன நடக்குது நாட்டுல என்ற ஹாஷ் டேக்கில் சமூகத்தில் நடக்கும் அவலங்கள் பற்றி ட்வீட் செய்து வந்தது குறிப்பிடத்தக்கது .


பிக் பாஸ் நிகழ்ச்சியின் லேட்டஸ்ட் பிரமோவில் சக போட்டியாளர்களுக்கு ஒருவருக்கு ஒருவர் விருது அளிக்க வேண்டும் . அது தான் இன்றைய நிகழ்ச்சியின் ஹைலைட் . பொதுவாக சாதனை விருது என்றால் ஓடி வருபவர்கள் , . பிக் பாஸ் விருது என்றால் தெறித்து ஓடிவிடுவார்கள் . அந்த அளவிற்கு தறுமாறாக இருப்பது தான் பிக் பாஸ் விருதுகள் . இப்படி எல்லாம் கூட விருதுகள் இருக்கா என யோசிக்கும் அளவு இருக்கும் பிக் பாஸ் விருதுகள் . ஏற்கனவே பல அசத்தல் விருதுகளை போட்டியாளர்களுக்கு அளித்திருக்கும் பிக் பாஸ் இம்முறை மிருகங்களில் பெயரில் விருதுகளை வழங்கி இருக்கிறார் . இதில் மும்தாஜ்க்கு நாகப்பாம்பு விருது ஐஸ்வர்யாவால் வழங்கப்பட்டிருக்கிறது . அதே போல ஐஸ்வர்யாவிற்கு கழுதை விருதை மும்தாஜ் வழங்கி இருக்கிறார் . பிக் பாஸின் சீசன் 2ல் ஆரம்பம் முதல் சேஃப் கேம் விளையாடி வரும் ஜனனி தனக்கான விருதை தானே பரிந்துரைத்திருக்கிறார் . இதனால் கடுப்பான சக போட்டியாளர்கள் அப்போ நாங்க என்ன இளிச்ச வாயா என கோபப்பட்டிருக்கின்றனர் . தொடர்ந்து அவருக்கு முதலை எனும் விருதை வழங்கி இருக்கிறார் யாஷிகா . முதலைக்கண்ணீர் விடுகிறார் ஜனனி எனும் நோக்கில் தான் அவர் இந்த விருதினை வழங்கி இருக்கிறார் . ஜனனியோ நான் இந்த விருதை பெற மாட்டேன் என கூறி இருக்கிறார் . இதற்கு முன்னர் ஓவியாவிற்கு சோம்பேறி எனும் விருது கொடுக்கப்பட்ட போது அவரும் இதே போல தான் நடந்து கொண்டார் . இதனால் பிக் பாஸ் வீட்டின் அடுத்த ஓவியா ஜனனிதானா எனும் கேள்வி ஜனனி ரசிகர்கள் எழுந்திருக்கிறது . பிக் பாஸின் சீசன் 2ல் அதிக அளவு ரசிகர்களை கொண்டிருக்கும் போட்டியாளர்களில் ஜனனி தான் முதல் இடத்தில் இருக்கிறார் , ஆனாலும் அவராலு ஓவியா அளவிற்கு வர முடியாது என்பதே ஓவியா ஆர்மியின் கருத்து .


ஆசிய கோப்பை தொடரில் இந்திய கிரிக்கெட் அணியினர் விளையாடுவதற்கு , வீரேந்திர சேவாக் போர்க்கொடி உயர்த்தியுள்ளார் . தற்போது இந்திய கிரிக்கெட் அணி இங்கிலாந்தில் சுற்றுப்பயணம் மேற்கொண்டுள்ளது . இந்நிலையில் , ஆசிய கிரிக்கெட் கோப்பை தொடருக்கான போட்டி அட்டவணை வெளியிடப்பட்டுள்ளது . அதில் , இந்திய அணிக்கு , செப்டம்பர் 18,19 ஆகிய தேதிகளில் அடுத்தடுத்து இடைவெளி இன்றி போட்டிகளில் விளையாடும்படி குறிப்பிடப்பட்டுள்ளது . ஆசிய கோப்பை தொடர் ஐக்கிய அரபு அமீரகத்தில் செப்டம்பர் 15ம் தேதி முதல் தொடங்க உள்ளது . இந்த தொடரில் ஏ மற்றும் பி என 2 பிரிவுகளில் , இந்தியா , பாகிஸ்தான் , ஐக்கிய அரபு அமீரகம் , இலங்கை , பங்களாதேஷ் உள்ளிட்ட அணிகள் விளையாடுகின்றன . இதில் , நடப்பு சாம்பியனான இந்திய அணி , செப்டம்பர் 18ம் தேதி லீக் சுற்றில் தகுதி பெறும் அணியை எதிர்கொள்கிறது . உடனே செப்டம்பர் 19ம் தேதியன்று பாகிஸ்தான் அணியை எதிர்த்து இந்திய அணி விளையாட உள்ளது . வீரர்களுக்கு போதிய அவகாசம் இன்றி இந்த அட்டவணை விதிக்கப்பட்டுள்ளது . எனினும் , இந்த போட்டி அட்டவணைக்கு முன்னாள் கிரிக்கெட் வீரர் வீரேந்திர சேவாக் எதிர்ப்பு தெரிவித்துள்ளார் . அவர் கூறுகையில் , ஆசிய கோப்பை தொடரில் இந்திய அணி விளையாடக்கூடாது . முதல் நாள் போட்டி முடிந்து ஓய்வு எடுக்க அவகாசம் இன்றி அடுத்த நாளே போட்டி விளையாடும்படி அட்டவணை வகுத்துள்ளனர் . அதுவும் பாகிஸ்தான்கூட இந்தியா மோதும் போட்டியை உலகமே பார்க்கும் . அந்த போட்டிக்கு முன்னர் இந்திய வீரர்கள் போதுமான பயிற்சியில் ஈடுபட வேண்டும் . அவர்களுக்கு ஓய்வும் தேவை . அதை கவனத்தில் கொள்ளாமல் முதல் போட்டி முடித்து , உடனே 2வது போட்டியில் பாகிஸ்தானை எதிர்கொள்ளும்படி கூறுவது ஏற்கத்தக்கது அல்ல . அப்படி செய்வது இந்திய அணியின் வெற்றி வாய்ப்பை பாதிக்கவே செய்யும் . எனவே இந்த அட்டவணையை மாற்ற வேண்டும் . இல்லாவிட்டால் இந்த போட்டியில் பங்கேற்பதை தவிர்ப்பது பற்றி பிசிசிஐ பரிசீலிக்க வேண்டும் , என சேவாக் குறிப்பிட்டுள்ளார் .


தமிழர்கள் ஏழு பேர் விடுதலைக்கு எதிராக காங்கிரஸ் மிக தீவிரமாக கருத்து தெரிவித்து வரும் நிலையில் கூட்டணி கட்சியான தி . மு . க அமைதி காப்பது சலசலப்பை ஏற்படுத்தியுள்ளது . கடந்த 2013ம் ஆண்டு தமிழர்கள் ஏழு பேரையும் விடுவிப்பது என்று அப்போதைய முதலமைச்சர் ஜெயலலிதா சட்டப்பேரவையை கூட்டி தீர்மானம் நிறைவேற்றினார் . மேலும் ஒரு வாரத்திற்குள் மத்திய அரசு ஏழு பேர் விடுதலை விவகாரத்தில் நிலைப்பாட்டை தெரிவிக்கவில்லை என்றால் அனைவரும் விடுதலை செய்யப்படுவார்கள் என்று கெடு விதித்தார் . அப்போதைய காங்கிரஸ் அரசு உடனடியாக தமிழக அரசின் நடவடிக்கைக்கு எதிராக உச்சநீதிமன்றம் சென்றது . மேலும் ராஜீவ் காந்தி கொலை செய்யப்பட்ட போது உடன் உயிரிழந்தவர்களின் குடும்பத்தினரை வைத்து எதிர் அரசியலும் காங்கிரஸ் செய்தது . இதன் காரணமாக அப்போது தமிழர்கள் ஏழு பேரை விடுவிக்க முடியாமல் போனது . ஆனால் தற்போது உச்சநீதிமன்றம் 7 பேர் விடுதலை விவகாரத்தில் தமிழக அரசே முடிவெடுக்கலாம் என்று கூறிய நிலையில் அமைச்சரவை கூடி 7 பேரையும் விடுவிக்க ஆளுநருக்கு பரிந்துரை செய்துள்ளது . ஆளுநர் எப்போது என்ன முடிவெடுப்பார் என்று தமிழகமே ஆவலுடன் காத்திருக்கிறது . இந்த நிலையில் கடந்த சில நாட்களுக்கு முன்னர் காங்கிரஸ் தலைவர் ராகுல் காந்தி ஒரு பேட்டி அளித்திருந்தார் . அந்த பேட்டியில் தனது தந்தையை கொலை செய்த 7 பேரையும் விடுதலை செய்வதில் தனக்கு எந்த ஆட்சேபனையும் இல்லை என்று கூறியிருந்தார் . இதே போல் காங்கிரஸ் மூத்த தலைவரும் புதுச்சேரி முதலமைச்சருமான நாராயணசாமி கூட ஏழு பேரையும் விடுவிப்பதில் தனக்கு தனிப்பட்ட முறையில் உடன்பாடு இல்லை என்றார் . ஆனால் ராகுல் காந்தியே ஏழு பேரையும் விடுவிப்பதில் ஆட்சேபனை இல்லை என்று கூறியுள்ளதால் அவர்களை விடுவிப்பதில் தவறில்லை என்றும் நாராயணசாமி தெரிவித்திருந்தார் . அதே சமயம் தமிழ்நாடு காங்கிரஸ் கமிட்டி தலைவரான திருநாவுக்கரசரோ , ஏழு பேரையும் விடுவிப்பது தவறான முன்னுதாரணம் ஆகிவிடும் என்று பரபரப்பு பேட் அளித்தார் . அதுவும் எங்கிருந்து அந்த பேட்டி அளித்தார் என்றால் , தி . மு . க தலைமையகமான அண்ணா அறிவாலயத்தில் இருந்து . மேலும் தி . மு . க தலைவர் ஸ்டாலினை சந்தித்து பேசிவிட்டு வந்த பிறகு திருநாவுக்கரசர் ஏழு பேர் விடுதலைக்கு எதிராக பேசினார் . அத்துடன் மறுநாளே அகில இந்திய காங்கிரஸ் கட்சியின் ஊடக பிரிவு செயலாளரான ரந்தீப் சுர்ஜேவாலாவும் , ஏழு தமிழர்கள் விடுதலைக்கு எதிராக மிகத் தீவிரமான பேட்டி அளித்தார் . ஏழு பேரையும் தீவிரவாதிகள் என்றும் அவர்களை ஒரு போதும் விடுவிக்க கூடாது என்றும் அவர் கூறினார் . அதாவது சென்னையில் தி . மு . க தலைவர் ஸ்டாலினை சந்தித்துவிட்டு வந்த பிறகு திருநாவுக்கரசர் ஏழு பேர் விடுதலைக்கு எதிராக பேசுகிறார் . இதே போல் மறுநாள் டெல்லியில் காங்கிரஸ் கட்சியின் மூத்த நிர்வாகி ஏழு பேரையும் தீவிரவாதிகள் என்கிறார் . இதுமட்டும் அல்லாமல் கடந்த 2013ம் ஆண்டு நடைபெற்றதை போலவே ராஜீவ் காந்தி கொலை செய்யப்பட்ட போது உயிரிழந்தவர்களின் குடும்பத்தினரை மீண்டும் அழைத்து வந்து பேட்டி அளிக்கவும் ஏற்பாடுகள் நடைபெறுவதாக சொல்லப்படுகிறது . ஆனால் இந்த விவகாரங்கள் குறித்து தி . மு . க தொடர்ந்து மவுனம் காக்கிறது . ஏழு பேர் விடுதலையை கூட்டணி கட்சியான காங்கிரஸ் எதிர்ப்பது குறித்து தற்போது வரை தி . மு . கவிடம் இருந்து எந்த பதிலும் வரவில்லை . இதனிடையே ஏழு பேர் விடுதலை செய்யப்பட்டுவிட்டால் தமிழர்கள் மத்தியில் மோடி அரசுக்கும் , எடப்பாடி அரசுக்கும் நல்ல பெயர் கிடைத்துவிடும் . தேர்தல் நெருங்கும் நேரத்தில் இதனை விரும்பாமலேயே காங்கிரஸ் ஏழு பேர் விடுதலையை தற்போதுமிக தீவிரமாக எதிர்ப்பதாக சொல்லப்படுகிறது .


நாடாளுமன்றத்தின் இரண்டாவது பட்ஜெட் கூட்டத்தொடர் இன்று கூடியது . அவை கூடியதுமே அதிமுக , தெலுங்கு தேசம் ஆகிய கட்சிகள் அமளியில் ஈடுபட்டன . மக்களவை கூடியதும் எதிர்கட்சி எம் . பி . க்கள் , பஞ்சாப் நேஷனல் வங்கி மோசடி மற்றும் ஆந்திரப் பிரதேசத்திற்கு தனி அந்தஸ்து அளிக்கும் விவகாரம் ஆகிய பிரச்சனைகளை முன் வைத்து கோஷங்களை எழுப்பினர் . இதனால் அவையில் அமளி ஏற்பட்டது . மக்களவையில் , திரிணாமூல் காங்கிரஸ் கட்சி மற்றும் இடதுசாரி எம்பிக்கள் , ரூ . 12 , 600 கோடிக்கும் மேலாக வைர வியாபாரி நிரவ் மோடி மற்றும் அவரது உறவினர் மெகுல் சோக்சி ஆகிய இருவரும் வங்கி மோசடியில் ஈடுபட்டு நாட்டைவிட்டு தப்பியோடிவிட்டனர் என முழக்கமிட்டு ஆர்ப்பாட்டத்தில் ஈடுபட்டனர் . இதையடுத்து மக்களவை நாள் முழுதும் ஒத்திவைக்கப்பட்டது . மாநிலங்களவையில் , அதிமுக மற்றும் தெலுங்கு தேசம் கட்சி எம்பிக்கள் அமளியில் ஈடுபட்டனர் . காவிரி மேலாண்மை வாரியம் அமைக்க வலியுறுத்தி அதிமுக எம்பிக்கள் அமளியில் ஈடுபட்டனர் . அதேபோல் , ஆந்திராவிற்கு சிறப்பு அந்தஸ்து கோரி தெலுங்குதேசம் எம்பிக்கள் அமளியில் ஈடுபட்டனர் . அதனால் மதியம் 12 மணி வரை மாநிலங்களவை ஒத்திவைக்கப்பட்டது . அப்போதும் அதிமுக மற்றும் தெலுங்கு தேசம் ஆகிய கட்சிகளின் எம்பிக்கள் அமளியில் ஈடுபட்டதால் , மாநிலங்களவை பிற்பகல் 2 மணி வரை ஒத்திவைக்கப்பட்டது .


நடிகர் விஜய் நடித்து கடந்த 2104 ஆம் ஆண்டு ஜனவரி மாதம் ரிலீசான படம் தான் ஜில்லா . இந்தப்படத்தை சூப்பர் குட் பிலிம்ஸ் பட நிறுவனம் தயாரித்திருந்தது . பெரு வெற்றி பெற்ற இந்தப் படத்தில் சண்டைக்காட்சிகளுக்கு அதிக முக்கியத்தவம் கொடுத்து எடுக்கப்பட்டிருந்தது . பிரபல ஸ்டண்ட் மாஸ்டர் சில்வா இந்தப்படத்துக்கு சண்டைக் காட்சிகளை அமைத்திருந்தார் . அந்தப்படத்தில் விஜயடன் மோதும் பல சண்டைக்காட்சிகளில் நடித்திருந்தவர்தான் விஜய் சூர்யா . சென்னை கொருக்குப் பேட்டை பகுதியில் வசித்து வந்த இவருக்கு இன்று மாலை திடீரென மாரடைப்பு ஏற்பட்டது . அவரது உறவினர்களும் நண்பர்களும் அவரை மருத்துவமனைக்கு அழைத்துச் சென்றனர் . ஆனால் போகும் வழிறிலேயே அவர் உயிர் பிரிந்தது . அவரது உடல் தற்போது கொருக்குப் பேட்டை டேனியல் பள்ளி அருகில் உள்ள அவரது வீட்டில் அஞ்சலிக்காக வைக்கப்பட்டுள்ளது . ஸ்டண்ட் நடிகர் விஜய் சூர்யாவின் மறைவு சண்டை கலைஞர்களிடையே அதிர்ச்சியை ஏற்படுத்தியுள்ளது .


கேப்டன் விராட் கோலி தலைமையிலான இந்திய அணி சர்வதேச அளவில் மிகச்சிறந்த அணியாக திகழ்கிறது . எதிரணிகளுக்கு சிம்ம சொப்பனமாக விளங்குகிறது இந்திய அணி . இந்திய அணியின் இந்த அபரிமிதமான வளர்ச்சி திடீரென நிகழ்ந்துவிடவில்லை . முன்னாள் கேப்டன்கள் கங்குலி , தோனி ஆகியோர் இந்திய அணியை மெருகேற்றியுள்ளனர் . அதிலும் கேப்டனாக கங்குலியின் பங்களிப்பு அளப்பரியது . அணி வீரர்களின் அணுகுமுறையை மாற்றி அனைவரையும் ஒருங்கிணைத்து 2003ம் ஆண்டு உலக கோப்பையின் இறுதி போட்டிவரை அழைத்து சென்றார் . கங்குலியின் கேப்டன்சியில் இந்திய அணி சிறப்பான வளர்ச்சியை அடைந்தது . ஆனால் 2003 உலக கோப்பையை வெல்ல முடியாமல் போனது , பெரும் ஏமாற்றம்தான் . இதுதொடர்பாக தனது சுயசரிதையில் கங்குலி எழுதியுள்ளார் . அதில் , ஒவ்வொரு போட்டியிலும் நெருக்கடியான நிலைகளை வீரர்கள் எப்படி சமாளிக்கிறார்கள் என்பதை உற்று கவனிப்பேன் . ஒரு கேப்டனாக அதை செய்ய வேண்டியது எனது கடமையும் கூட . எனக்கு தோனியை 2004ம் ஆண்டு அவர் அணியில் இடம்பெறும்போது தான் தெரியும் . அதற்கு முன் தெரியாது . நாளுக்கு நாள் அவரது திறமை மேம்பட்டது . அதை பார்த்து நான் மகிழ்ச்சியடைந்தேன் . தோனியின் விளையாட்டும் எனக்கு மிகவும் பிடித்தது . 2003 உலக கோப்பை இறுதி போட்டியில் , உலகின் சிறந்த அணியாக திகழ்ந்த இந்திய அணி ஆஸ்திரேலியாவிடம் தோற்றுப்போனது . ஆனால் , 2003 உலக கோப்பையில் தோனி , அணியில் இடம்பெற்றிருந்தால் போட்டியின் முடிவு கண்டிப்பாக மாறியிருக்கும் . இந்தியா வெற்றி பெற்று கோப்பையை கைப்பற்றியிருக்கும் . என்னைப் பொறுத்தவரை 2003ம் ஆண்டு உலகக்கோப்பைக்கான இந்திய அணியல் தோனி இடம் பெற்று இருந்தால் சிறப்பாக இருந்திருக்கும் என்று விரும்பினேன் . ஆனால் , அந்த நேரத்தில் இந்தியன் ரயில்வே துறையில் டிக்கெட் பரிசோதகராக தோனி பணியாற்றிக் கொண்டு இருந்தார் என கங்குலி தெரிவித்துள்ளார் .


இங்கிலாந்துக்கு எதிரான கடைசி டெஸ்ட் போட்டியில் ஆட கருண் நாயருக்கு பதிலாக ஹனுமா விஹாரிக்கு வாய்ப்பு வழங்கப்பட்டது தொடர்பாக முன்னாள் வீரர்களுக்கு இடையே கருத்து மோதல் வெடித்துள்ளது . இந்தியா இங்கிலாந்துக்கு இடையேயான 5 போட்டிகள் கொண்ட டெஸ்ட் தொடரை இங்கிலாந்து அணி 3 - 1 என வென்ற நிலையில் , கடைசி போட்டி லண்டன் ஓவல் மைதானத்தில் நடந்துவருகிறது . இந்த போட்டியில் ஆடும் இந்திய அணியில் இரண்டு மாற்றங்கள் செய்யப்பட்டன . அஷ்வினுக்கு பதிலாக ஜடேஜாவும் ஹர்திக் பாண்டியாவிற்கு பதிலாக ஹனுமா விஹாரியும் சேர்க்கப்பட்டனர் . ஹர்திக் பாண்டியாவிற்கு பதிலாக ஹனுமா விஹாரி சேர்க்கப்பட்டதற்கு கவாஸ்கர் அதிருப்தி தெரிவித்திருந்தார் . 6 பேட்ஸ்மேன்களை அணியில் சேர்ப்பதாக இருந்தால் கருண் நாயருக்குத்தான் முன்னுரிமை கொடுத்திருக்க வேண்டும் . அணி நிர்வாகத்திற்கு கருண் நாயரை பிடிக்கவில்லை என்று நினைக்கிறேன் . இதுதொடர்பாக அணி நிர்வாகத்திடம் கருண் நாயர் கேள்வி கேட்க முழு உரிமை இருக்கிறது . கருண் நாயருக்கு அணி நிர்வாகம் கண்டிப்பாக பதில் சொல்லியாக வேண்டும் என கவாஸ்கர் தெரிவித்திருந்தார் . கடந்த 2016ம் ஆண்டு சென்னை சேப்பாக்கம் மைதானத்தில் நடந்த இங்கிலாந்துக்கு எதிரான டெஸ்டில் முச்சதம் அடித்தவர் கருண் நாயர் . சேவாக்கிற்கு அடுத்து டெஸ்ட் கிரிக்கெட்டில் முச்சதம் அடித்த ஒரே இந்திய வீரர் கருண் நாயர் தான் . முதல் போட்டியிலிருந்தே இந்திய அணியில் இருக்கிறார் கருண் நாயர் . ஆனால் அவரை விடுத்து , நான்காவது போட்டியில் இந்திய அணியில் எடுக்கப்பட்ட ஹனுமா விஹாரிக்கு ஐந்தாவது போட்டியில் ஆடும் லெவனில் வாய்ப்பளிக்கப்பட்டதற்கு ஹர்பஜன் சிங் எதிர்ப்பு தெரிவித்துள்ளார் . முன்னாள் வீரர் ஆகாஷ் சோப்ராவும் கருண் நாயர் சேர்க்கப்படாதது குறித்து அதிருப்தி தெரிவித்துள்ளார் . 6 பேட்ஸ்மேன்கள் அணியில் எடுக்க முடிவு செய்தால் , கருண் நாயர் தான் முதல் சாய்ஸாக இருந்திருக்க வேண்டும் என்றும் கருத்து தெரிவித்துள்ளார் . இவ்வாறு கவாஸ்கர் , ஹர்பஜன் சிங் , ஆகாஷ் சோப்ரா ஆகியோர் கருண் நாயருக்கு வாய்ப்பு வழங்கப்படாததற்கு எதிர்ப்பு தெரிவித்துவரும் நிலையில் , சஞ்சய் மஞ்சரேக்கர் மட்டும் அணி நிர்வாகத்தின் முடிவுக்கு ஆதரவு தெரிவித்துள்ளார் . கருண் நாயர் விவகாரத்தில் முன்னாள் வீரர்கள் அனைவரும் கருண் நாயருக்கு ஆதரவாக கருத்து தெரிவித்துவரும் நிலையில் , சஞ்சய் மஞ்சரேக்கர் மட்டும் எதிர்நிலைப்பாட்டை எடுத்துள்ளார் .


மும்பைக்கு எதிரான நேற்றைய போட்டியில் , கடைசி பந்தில் இலக்கை எட்டி டெல்லி அணி திரில் வெற்றி பெற்றது . ஏற்கனவே விளையாடிய இரண்டு போட்டிகளிலும் தோல்வியடைந்த மும்பையும் டெல்லியும் முதல் வெற்றியை பதிவு செய்யும் முனைப்பில் நேற்று களம் கண்டன . மும்பை வான்கடே மைதானத்தில் போட்டி நடந்தது . டாஸ் வென்ற டெல்லி கேப்டன் கம்பீர் முதலில் பவுலிங்கை தேர்வு செய்தார் . இதையடுத்து மும்பை அணி பேட்டிங் செய்தது . மும்பை அணியின் தொடக்க ஆட்டக்காரர்களாக களமிறங்கிய சூர்யகுமார் யாதவ் மற்றும் லிவைஸ் ஜோடி , அதிரடியாக ஆடி ரன்களை குவித்தது . இருவரின் அதிரடியால் 9வது ஓவரிலேயே 100 ரன்களை எட்டியது மும்பை அணி . 48 ரன்களில் லிவைஸும் 53 ரன்களில் சூர்யகுமாரும் அவுட்டாகினர் . அதன்பிறகு அந்த பொறுப்பை ஏற்றுக்கொண்ட இஷான் கிஷான் , அதிரடியாக ஆடி 23 பந்துகளில் 44 ரன்களை குவித்தார் . அவருக்கு பிறகு இறங்கிய எந்த வீரரும் சரியாக விளையாடததால் , 200 ரன்களை கடக்க வேண்டிய மும்பை அணி , 194 ரன்களை மட்டுமே எடுத்தது . எனினும் 195 என்பது கடினமான இலக்குதான் . 195 ரன்கள் என்ற இலக்குடன் களமிறங்கிய டெல்லி அணியின் தொடக்க வீரர் ஜேசன் ராய் அதிரடியாக ஆடி ரன்களை குவித்தார் . கம்பீர் அவுட்டாக , அதன்பிறகு களமிறங்கிய ரிஷப் பண்ட்டும் அதிரடியாக ஆடினார் . ராய் மற்றும் ரிஷப் பண்ட்டின் அதிரடியால் அந்த அணியின் ஸ்கோர் மளமளவென உயர்ந்தது . ரிஷப் பண்ட் , மேக்ஸ்வெல் ஆகியோர் அவுட்டாகினர் . அரைசதம் கடந்து அதிரடியாக ஆடிவந்த ராயின் விக்கெட்டை மும்பை வீரர்கள் வீழ்த்தவில்லை . கடைசி மூன்று ஓவர்களில் மும்பை அணி அருமையாக பந்துவீசியது . பும்ராவும் முஸ்தாபிஸரும் அற்புதமாக வீசினர் . கடைசி ஓவரில் 11 ரன்கள் தேவைப்பட்டது . முஸ்தாபிஸர் வீசிய முதல் பந்தில் பவுண்டரியும் இரண்டாவது பந்தில் சிக்ஸரும் அடித்து வெற்றியை உறுதி செய்தார் . மீதமுள்ள 4 பந்துகளில் ஒரு ரன் தேவை . இப்படியான சூழலில் , முஸ்தாபிஸர் வீசிய அடுத்த மூன்று பந்துகளை ஜேசன் ராயால் அடிக்க முடியவில்லை . தோல்வியை நெருங்கிய மும்பை அணிக்கு நம்பிக்கையை விதைத்தார் முஸ்தாபிஸர் . ஆனால் கடைசி பந்தை தூக்கி அடித்தார் ராய் . டெல்லி அணி வெற்றி பெற்றது . மும்பை அணி மற்றுமொரு போட்டியில் கடைசி பந்தில் தோல்வியை தழுவியது . ஆரம்பம் முதலே களத்தில் நின்று அதிரடியாக ஆடி , 90 ரன்களை கடந்த வீரரை ஒரு ரன் அடிக்க திணறடித்தார் பவுலர் முஸ்தாபிஸர் . மிக அருமையான கடைசி ஓவர் அது . ஆடிய மூன்று போட்டிகளிலும் தோல்வியடைந்து புள்ளி பட்டியலில் கடைசி இடத்தில் உள்ளது மும்பை அணி .


பிரபல உணவு நிறுவனத்தில் வேலை செய்த நபர் ஒருவர் , ஆர்டர் செய்யப்பட்ட உணவை வாடிக்கையாளருக்கு டெலிவரி செய்யும் முன் ஒரு ஓரமாக நின்று , உணவு பொட்டிலத்தை அவிழ்த்து சிறுது சாப்பிட்டு விட்டு பின் அதனை பேக் செய்து போல் ஒரு வீடியோ காட்சி சமூக வலைத்தளத்தில் வைரலாக பரவியது . இந்த காட்சி அடிக்கடி இது போன்ற உணவு பொருட்களை ஆர்டர் செய்து சாப்பிடும் வாடிக்கையாளர்களை அதிர்ச்சி அடைய வைத்தது . பலர் இந்த செயலை செய்த ஊழியருக்கு எதிராக போர் கொடி உயர்த்தினர் . ஆனால் மற்றொரு தரப்பினர் பசியின் கொடுமையால் கூட இந்த ஊழியர் இப்படி செய்திருக்கலாம் என்று கூறி , இதை பெரிது படுத்த வேண்டாம் என தெரிவித்தனர் . மேலும் பொதுமக்களை தாண்டி ஒரு சில பிரபலங்கள் கூட இந்த சம்பவம் குறித்து தங்களுடைய கருத்தை தெரிவித்து வருகிறார்கள் . அந்த வகையில் இயக்குனர் விக்னேஷ் சிவன் ஏற்கனவே உணவை சாப்பிட்ட அந்த ஊழியருக்கு ஆதரவாக கருத்து தெரிவித்திருந்தார் . அவரை தொடர்ந்து நடிகை சஞ்சனா கல்ராணி , ட்விட்டர் பக்கத்தில் உணவு சாப்பிட்ட ஊழியருக்கு ஆதரவாக ஒரு பதிவை போட்டுள்ளார் . அதில் ' பசியால் செய்த தவறு ஒரு பெரிய குற்றமா ? ஏன் இவருக்கு இன்னொரு வாய்ப்பு வழங்கக்கூடாதா ? உணவைத்தானே திருடி சாப்பிட்டார் , அவர் என்ன அந்நிறுவனத்தின் சொத்தையா கொள்ளையடித்துவிட்டார் . இவருக்கு இன்னொரு வாய்ப்பு அந்நிறுவனம் வழங்கவேண்டும் . பசியால் செய்யும் தவறு குற்றமல்ல என்று அந்த நபருக்கு ஆதரவாக கருத்து தெரிவித்துள்ளார் . இருப்பினும் இது போன்ற உணவகங்களையும் , அதில் வேலை செய்யும் ஊழியர்களையும் நம்பி தான் பொதுமக்கள் ஆர்டர் செய்கிறார்கள் . ஆனால் அவர்களுடைய நம்பிக்கை பொய்யாகும் விதமாக உணவை சிறிதளவு சாப்பிட்டுவிட்டு , மீதத்தை வாடிக்கையாளருக்கு டெலிவரி செய்வது மன்னிக்க முடியாத குற்றம் என்று பல நெட்டிசன்கள் கருத்து தெரிவித்து வருகின்றனர் என்பது குறிப்பிடத்தக்கது .